http://divany.hu/eletmod/2013/08/01/futocipoteszt_13_ezerert_mar_kap_hordhato_cipot/
Email
 
A Dívány szerkesztősége végigpróbált egy rakat futócipőt, hogy megtalálja a legjobbat: igazából hogy kinek milyen cipő válik be, nem a talp párnázottságától, hanem a felső kialakítástól függ, és abszolút személyre szabott – tudtuk meg a teszt után megkérdezett szakembertől.
Az általunk tesztelt, különböző árkategóriájú cipők között volt, ami tetszett, volt, ami nem, de a legfontosabb, a talp párnázottsága minden cipőben megfelelőnek bizonyult. A folytatásban megtalálja a tesztelők szubjektív véleményét és a szekértő, Szűcs Csaba tanácsait cipővásárláshoz!
A legismertebb márkák cipőit most inkább kihagytuk a tesztből, hisz általában aki futócipőt akar, úgy megy be az üzletbe, hogy egy Nike-t vagy egy Adidas-t szeretne. Pedig érdemes körülnézni a többi márkánál is, akár olcsóbban is találhatunk számunkra ideális cipőt, a drágább kategóriába tartozó Asics és Saucony pedig tényleg profi a futócipők terén – csak talán kevesebbet hirdetnek, ezért megyünk el mellettük.
1. Saucony Pro Grid Ride 5
26490 forint, keresse az InterSport ban
"Neutrális futócipő aszfaltra, könnyű terepre. Sarok ProGrid, EVA talp, SRC elöl-hátul. Könnyebb súly, Hydrator bélés, comfortride talpbetét" – a hivatalos leírás szerint. "Csodásan kipárnázott nagyon jó futócipő, baromi kényelmes. Egy baj van vele, nem valami szép darab. De igazából nekem mindegy, ha futni megyek, csak kényelmes legyen, viszont nem ez lenne az első, amihez odarohanok, hogy hú, ezt de megvenném, így valószínűleg egy üzletben el se jutnék odáig, hogy felpróbáljam" – mondja egyik tesztelőnk, M.
Kényelem, funkció: 5/5 pont
Design: 1/5 pont
„Nagyon klassz élénk színe van a talpának és a kék áramvonalas díszítés is elég menő, de ez még sajnos nem elég ahhoz, hogy ezt a cipőt válasszam futáshoz. Sajnálatos módon egyáltalán nem volt komfortos futni benne, mivel a cipő kialakítása széles, a lábfejem meg elég keskeny, egyáltalán nem tartott kényelmesen: ha nagyon meghúztam a cipőfűzőt szorított, ha rendesen kötöttem be, lötyögött benne a lábam. A mérete egyébként stimmelt, a probléma csak annyi, hogy nem az én lábfejemre való. Inkább azoknak ajánlanám, akiknek szélesebb a lábfejük. Azon kívül, hogy a kialakítása nem volt megfelelő, a párnázottsága egészen kellemes – a margitszigeti futópályán bevált, a második kerületi Sporttelep futópályáján már nem éreztem annyira puhának. Aszfalton szintén nem volt meggyőző számomra” – mondja J, másik tesztelőnk. Ebből is látszik, mennyire szubjektív a futócipőválasztás.
Kényelem, funkció: 2/5 pont
Design: 2/5 pont
Paraméterek: 26490 forint, egy cipő súlya 262 gramm, neutrális futócipő könnyű terepre, Hydrator bélés, comfortride talpbetét. Sarok ProGrid, EVA talp, SRC elöl-hátul.
Saucony Pro Grid Ride 5 Galéria: Futócipőteszt: öt cipőt próbáltunk ki (10 kép) Fotó: divany.hu
2. The North Face futócipő - W SINGLE-TRACK HAYASA 
29900 forint, keresse a The North Face üzletében
"Rám nagyon kicsi, nyomja a nagylábujjam, de a háztömböt azért körbesétáltam benne: nagyon puha a talpa, mintha vattacukron járnék, a fűzője meg egyenesen zseniális, hogy rugalmas" – mondja M, aki futni már nem próbált a cipőben, így pontokat inkább nem adott rá.
„Az a cipő illeszkedett legjobban a lábfejemre, szuper, hogy keskeny a kialakítása! Ahogyan M. is írja, tényleg nagyon puha a talpa a sarok résznél, a szigeti pályán alig érezni, hogy van valami a lábon (Bónusz, hogy a cipő nagyon könnyű is!), a sporttelepen is kényelmes volt, aszfaltra azért nem igazán való. A cipőfűzője tényleg zseniális és pozitívum, hogy rengeteg fényvisszaverő van rajta, így este is nyugodtan lehet használni. Bár ahogy tapasztaltam aszfalton nem jó, futópályán meg nincsenek kocsik. De azért örülünk, hogy van rajta „macskaszem”. A sok jó tulajdonsága mellett akad egy negatív is, nekem nem elég párnázott a talp első részénél. Ha kijön egy olyan modell ebből aminek végig van párnázva a talp része, tuti azt választanám!” – mondja J.
Kényelem, funkció: 4/5 pont
Design: 5/5 pont
Paraméterek: egy cipő súlya 215 gramm, világklasszis terepfutócipő. Betonon nem túl kényelmes, de terepen (vagy a Margit-szigeti terrakottán) tökéletes. Az UTMB-t is ilyen cipőben nyerték meg, 168 km, 9600 m szintemelkedéssel.
Galéria: Futócipőteszt: öt cipőt próbáltunk ki (10 kép) Fotó: Dívány
3. Intersport Pro Touch
13990 forint, keresse az InterSport üzleteiben!
"Teljesen jó, a legolcsóbb a mezőnyben tudtommal és bár laposnak tűnik a talpa, mégis kényelmes. Nagyon puha, talán pont ez a baja, mert a futócsíkon olyan érzés, mintha ragadnék a talajhoz, nehéz benne elrugaszkodni. Betonon viszont szuper, nem fájt benne a lábam, teljesen pozitív élmény – főleg azok után, hogy azt hallottam teszt előtt, ez szörnyű szar lesz. Kicsit talán túl puha és nem nagyon tartja a lábat, de a csillapítással nincs gondja" – mondja M, a pozitív csalódást pedig jó pontokkal honorálta.
Funkció: 4/5
Design: 3/5
„Ezzel a cipővel is ugyanaz volt a bajom, mint a Sauconyval. Nagyon széles a kialakítása, így ugyanazokkal a problémákkal találtam szemben magamat, mint ahogy azokat fentebb említettem: ha nagyon behúzom a fűzőt szoros, ha csak simán bekötöm lötyög a lábamon. Mivel nem tartotta tökéletesen a lábamat, a bokám megfájdult benne futás után.
De ahogyan M. is írja, az ő lábára jó volt és hát neki szélesebb a lábfeje az enyémnél. A párnázottságával is volt gondom, a sporttelepen nem csillapította tökéletesen a földre érkezést, a szigeten tényleg elég nehézkes volt benne a futás és nekem aszfalton sem jött be. Azt hiszem a legnagyobb probléma ennél a terméknél is csupán csak annyi, hogy egyszerűen nem az én lábamra fejlesztették ki” – írja J.
Funkció: 3/5
Paraméterek: 13990 forint, egy cipő súlya 225 gramm. A legolcsóbb cipő a teszten.
Pro Touch használat közben Galéria: Futócipőteszt: öt cipőt próbáltunk ki (10 kép) Fotó: divany.hu
4. Asics Gel Nimbus 14
39990 forint, keresse az InterSport üzleteiben!
"Neutrális futócipő betonra,könnyű terepre" – mondja a Spuri.  "A mezőny legjobbja, annak ellenére nem akarok megválni tőle, hogy kisebb, mint a lábam. Jól csillapít, nem túl puha mégse, tartja a lábam és nem is néz ki nagyon rosszul. Nagyon kényelmes, élmény benne a futás, ami a legtöbb tesztcipőről azért nem mondható el" – írja M, akinek tényleg csak azzal volt baja az Asics cipővel, mint az összes többivel.
"Míg monjuk a Nike nagyon jó designban, addig a többiek a külcsínyre nem adnak. Ez csak annyiban zavaró, hogy tényleg szívesebben ad az ember 30 ezret egy olyan cipőért, ami kifejezetten tetszik is neki, mint egy olyanért, ami 'csak' kényelmes. Persze ez buta hiúság, de lássuk be, a Nike-nak valamiért nagyon megy...".
Funkció: 5/5
Design: 2/5
„Azt hiszem megtaláltam a tökéletes futócipőt! Nem gondoltam volna, hogy lesz a tesztelt alanyok közül olyan amelyik nem csak, hogy kitűnően illeszkedik a lábamra, de még a talpa is pont úgy van megcsinálva ahogyan számomra a legkényelmesebb: végig párnázott (gél) és jó vastag, ezáltal prímán csillapítja a beérkezést. Tényleg olyan érzés mintha felhőkön járna az ember, egyszerűen élmény benne a futás! Csak jót tudok mondani a funkcionalitásáról, viszont az ára egészen elrettentő, majdnem negyvenezer forint. Sajnos nincs mit tenni, ha jó és kényelmes cipőt akar venni (ami ugye nagyon fontos az ízületek és a futás öröme miatt), jó alaposan ki kell nyitni a pénztárcát.
Persze, az meg már teljesen mellékes, hogy extra jól néz ki (bár ezt a lelkesedésemet mások nem igazán osztották), ámbár ha nem lenne ennyire esztétikus, kérdés nélkül is csak ezt választanám" – írja J.
Funkció: 5/5
Paraméterek: 39990 forint, egy cipő súlya 244 gramm. Neutrális futócipő betonra, könnyű terepre.
Asics Gel Nimbus 14 Galéria: Futócipőteszt: öt cipőt próbáltunk ki (10 kép) Fotó: divany.hu
5. Salomon XR Mission 1
women specific ride - door to trail performance product
34995 forint, az Overland üzleteiben rendelheti meg
"A Salomon főleg terepfutócipőket árul, de van azért náluk is olyan futócipő, ami városban is elmegy. Az XR Mission 1 ilyen. Nagyon kényelmes, és nagyon jól néz ki, szuperjók a színei. Elég széles a felsőrész kialakítása, ezt kifejezetten széles lábfejre ajánlanám. Nekem bejött, stabil volt a lépés benne, kényelmes" – mondja M.
Funkció: 5/5
Design: 4/5
"Kicsit nehezen tudtam felvenni, azt hittem, kicsi lesz, de aztán pont jó lett a méret. Amikor elmentem benne futni, az állatkertig (kb. 1 kilométer) észre se vettem, hogy másik cipőben futok, egyáltalan nem nyomott, nem volt szűk sehol, tökéletesen passzolt a lábamra. Nyújtani is jó benne" – mondta T, akinek szintén nagyon bejött a Salomon női cipője.
Funkció: 5/5
Design: 3/5
Paraméterek: egy cipő súlya 276 gramm, a "door to trail" kialakításnak köszönhetően otthonról, betonon kifuthatunk az erdőig, mindkét terepen megállja a helyét.
Salomon Galéria: Futócipőteszt: öt cipőt próbáltunk ki (10 kép) Fotó: divany.hu
Típus
