http://divany.hu/shopaholic/2012/02/29/megneztuk_mit_birnak_a_konyhai_papirtorlok/
Email
 
A papírtörlő elengedhetetlen konyhai felszerelés. Nem pótolja a konyharuhát, de praktikus egy-egy edény vagy evőeszköz gyors eltörölgetéséhez; fa- vagy üvegfelület letisztításához; nedves kezünk megszárításához. Mindenképpen nehezebb lenne az élet nélküle. Értékeléskor szempont volt az ár és mennyiség viszonya, valamint a használhatóság.
Tesco Value, 2 × 50 lap, 2 rétegű; 129 forint
Ennek a  kéztörlőnek az ára hihetetlenül jó (bár nem értem miért nem lehet 130  forintot  kiírni?!), de sajnos ebben ki is merült a dicsérete.  Úgy néz ki, mint a leggagyibb WC-papír. A színe szürkés, ami eleve  taszít. Az embernek semmi kedve, hogy bármi tiszta dolgot – például egy  nedves poharat  – eltörüölgetni vele. Nagyon puha a papundeklihenger is, amire a  papírlapok fel vannak csévélve; kisebb nyomásra elveszíti eredeti alakját,  ettől a lap letépése is sokkal nehezebb. Bár egyébként is szakadós  típus.  Viszont elképesztően jól szívja a nedvességet, csak minimum a féltekercs  papírt fel kell hozzá használni. Ablak- vagy tükörtörlésre sem ideális,  mert  szöszöl és morzsálódik. Esetleg gyújtósnak megfelelő lehet... Egy  papírtörlő 1,29 forintba kerül.
A maximális öt pontból másfelet sikerült elérnie.
Budget, 2 × 50 lap, 2 rétegű; 131 forint
A Spar saját márkás törlője semmivel sem kerül többe, mint a Tescós, mégis van különbség a kettő között.
Igaz, ez a papírtörlő is jól  összenyomható, deformálható, viszont legalább szép fehér, és nagyon jó a  perforációja; így a papírt – annak szétszakadása nélkül – egy laza mozdulattal el lehet  távolítani a tekercstől. Elég jól szívja a nedvességet: fél deci vizet 5  lappal sikerült felitatnunk. Lehet vele ablakot és tükröt is törülni,  csak egy kicsit idegtépő... Egy papírtörlőért 1,31 forintot kell  fizetni.
3,5 pontot kapott a maximális ötből, mert olcsó, és nem annyira gagyi.
Forest Bello plus, 2 × 50 lap, 3 rétegű; 349 forint
Kicsivel keményebb a papírhenger, amin a lapok  vannak, és jól kivehető az is, hogy háromrétegű. Ezáltal a vizet is  jobban szívja, és ráadásul még gazdaságos is, mert a lap közepe is  perforálva van. Fél deci vizet 2,5 papírtörlővel tudtunk felitatni. Az  ablaktörlés is jó vele, nem hagy foltot, ám minthogy elég puha, a papír  könnyebben morzsolódik. Egy papírtörlőért 3,49 forintot kell fizetni.
3,5 pontot kapott ez a törlő is, jóllehet  igazán kellemes volt az előző kettőhöz képest, az ára nem értékarányos  azzal, amit nyújt.
Zewa Klassik, 2 × 45 lap, 2 rétegű; 509 forint
Az egyik legjobb papírtörlő, amit próbáltunk,  csak hát, még ha gazdaságos is, baromi drága. Nagyon jól szívja a  vizet, ki is lehet belőle csavarni, így a törlő megszáradása után többször  felhasználható. Nagyon jó a fogása, nem érdes, és szerencsére nincs  agyoncsicsázva sem. Gusztusos, nyugodtan szalvétaként is lehet  szervírozni, ha éppen nincs más kéznél. Tökéletes ablak és tükör  tisztításához: nem szöszöl és nem is morzsálódik. Az egyetlen rossz, amit  el lehet róla mondani az az, hogy drága. Egy lap, 5,65 forintba kerül.  Ez messze a legdrágább a próbált törlők között!
Forest Bellis, 2 × 50 lap, 3 rétegű; akciósan 289 forint
Óriási meglepetést okozott a magyar cég  terméke: nem csak jó az ára (persze az akciós ára), de szuper  minőségű is. Nagyon hasonlít a Zewa Klassikhoz. Végre egy olyan  papírtörlő, amelyiknek elég kemény a papundeklihengere. Nem  deformálódik, helyes vízjelek vannak a vastag, de jó tapintású lapokon.  Szuperül lehet vele törülgetni: jól szívja a nedvességet és nem  morzsolódik. Egy lap, 2,89 forintba kerül.
(A nem akciós ára 399 forint.)
Megkapta a maximális 5 pontot. Bár picit drága, de legalább hazai!
Perla Plus, 138 lap, 2 rétegű; 322 forint
Túl nagy, kézbe vehetetlen a tekercs, és a papír  fogásra is nagyon kemény, durva tapintású. Elég erős és vastag a lap, de  nem kifejezetten szívja jól a nedvességet. Tele van őszt idéző idétlen  mintával is, ami lehet, hogy szép, de teljesen fölösleges. Ráadásul olyan  érzetet kelt, mintha a víz hatására a festék elmosódna. Jobban néz ki a  fürdőszobában, mint a konyhában.
2,3 forintra jön ki egy lap, ami természetesen  klassz, de ahhoz képest drága, hogy a termék gyakorlatilag hasznavehetetlen. Persze, ennek megítélése szubjektív: mi úgy  gondoljuk, a jó papírtörlő legyen mintamentes és jól szívja a nedvességet.
3,5 pontot kapott a maximális ötből.
Spar Lovely, 4 × 51 lap, 3 rétegű; 659 forint
Ismét egy Spar saját márkás termék  következik. Meglepő módon annak ellenére, hogy olcsó, egyáltalán nem rossz. Igaz, hogy  kicsit puha a henger, ami miatt könnyen deformálódhat is, de kárpótol, hogy a  papír minősége nagyon jó. Szerencsére csak két viszonylag vékony csíkban van minta rajta,  tehát nincsen túlcsicsázva, és nagyon jól szívja a vizet.  Könnyű és jó vele takarítani.
A második papírtörlő a próbáltak közül,  amelyik megkapta volna a maximális pontszámot, ha kicsivel olcsóbb  lenne. Így 4,5 pontot kapott a maximális ötből.
3,2 forintra jön ki egy lap.
OOOps, 2 × 50 lap, 2 rétegű; 245 forint
Igazán találó elnevezése a csodának, hiszen minden tépésnél kicsúszhat az ember száján: „upsz!",  mivel annyira szakadós, és nemcsak a perforáció mentén. Kedves,  halvány lila vízjelszerű minták vannak rajta. Aki szereti a szép,  mutatós papírtörlőt, ezt vegye meg: dísznek kiváló!
2 pontot kapott, de csak a vízjel miatt.
2,45 forintra jön ki egy lap.
Spring Force, 2 × 50 lap, 2 rétegű; 129 forint – A teszt nyertese
Finoman lehet csak kézbevenni, mert borzasztó  lágy és puha a tekercs, viszont a papír fogásra egészen kellemes, és  gazdaságos a lap közepén lévő perforáció miatt. Rendkívül jó nedvszívó,  és remekül téphető. Könnyű vele takarítani, és nem morzsolódik. Egészen  elképesztő, hogy csak kétretgeű a papír, mégis mennyire nedvszívó!  Végre mi is át tudjuk érezni, mit jelent a „Tesco gazdaságos" kifejezés.
A második papírtörlő a próbáltak közül, amelyik a maximális pontszámot  érte el! Akkor is tökéletes, ha éppen nem akciós a Forest!
Egy papírtörlő 1,29 forintba kerül.
Tesco 2 in 1, 2 × 50 lap, 3 rétegű; 385 forint
A Tesco másik saját márkás papírtörlője  kifejezetten drága. Kíváncsian vártuk, hogy mit tud ezért felmutatni.  Nagyon vastag a papír, talán 30%-kal is nagyobb a tekercs átmérője, mint  társainak. A kinézete elképesztően vicces: szocreál szalvéta mintájú.  Kellemes a fogása, alaktartó, és nagyon jól téphető. Nem morzsálódik és  kicsavarható belőle a víz. A Zewához hasonlóan két lap is elegendő fél  deci víz felitatásához. Drága, de olcsóbb mint a Zewa: 3,85 forintba  kerül egy lapja.
Majdnem 4 pontot kapott, de aztán visszaminősítettük. Igazán lehetne olcsóbb is…
Bravo, 2 × 45 lap, 2 rétegű; 179 forint
Egyszerűen téphetetlen anélkül, hogy ne  szakadna el. (Lehet, hogy kifejezetten úgy gyártották, hogy ne csak függőlegesen,  hanem keresztbe is szakadjon?) Nem szívja a vizet, viszont nem is a  legolcsóbb. Ez is mehet gyújtósnak a Tescós mellé! 1,98 forintra jön ki  egy lap.
1 pont.
Zewa Economy, 2 × 50 lap, 3 rétegű; 434 forint
Megint Zewa, de ez az „olcsóbb"  változat. Észre is vehető rajta: puha a henger, a papír könnyen  téphető, de itt-ott kis papírdarabok maradnak a perforáció mentén. A  vizet jól szívja.  Beváltja az ígéretét, tényleg gazdaságos, ám ennél jobb minőségű a Forest, és olcsóbb is: még a nem akciós  ára is alacsonyabb a Zewa áránál. A Zewa Economy lapja 4,34 forint.
3,5 pontot kapott a maximális ötből.
Forest Clean Goliat, 350 lap, 2 rétegű; 899 forint
„Úúú, ez nagyon kemény  és vacak is!" – hallatszott az első felkiáltás. Nehéz, és hihetetlenül kemény a  tekerecs. Olyasmi az anyaga, mint az a szürke papír, amibe a vágott  virágot szokták csomagolni. Ugyanaz a rossz minőség, mint a Tescós  papíré, de ez legalább hófehér. Inkább taszítja a vizet, mint szívja.  Sokkal többet vártunk volna tőle! Viszont van jó oldala is: ha betörnek a  lakásába nyugodtan használhatja a tekercset önvédelemre, a rendőrség még elő sem  fogja venni érte. 2,56 forintra jön ki egy lap, ami szánalmasan drága…
Ablakpucolásra nem rossz mivel nem morzsálódik.
2,2 pontot kapott a maximális ötből.
Kleenex Decor, 2 × 45 lap, 2 rétegű; 229 forint
Ez egy puha papundeklire felcsévélt krepp  papírtekercs. Szörnyű a fogása, a két papírréteg szétválik, és ízléstelen  a mintája. Meglepő módon a vizet sem szívja, de legalább taszítja.
2, 54 forintra jön ki egy lap; akkor már mégis inkább a Tescósat választanánk.
Az utolsó helyen végzett 0 ponttal.
Tetszik önnek a Dívány Shopaholic blogja? Keressen bennünket a Facebookon !
Címkék:
