http://divany.hu/shopaholic/2012/03/30/tojasteszt/
Email
 
Közeledik a Húsvét. A hús és a tojás ára szépen kúszik felfelé. A múlt héten az óbudai piacon 46 forint volt egy tojás, ugyanannál az árusnál tegnap 48 forintba került. Kíváncsi vagyok, hogy az elkövetkező három hétben meddig emelkedik az áruk, és hogy ne érje csalódás, le is teszteltük a piaci árut három hiper kilenc fajta termékével együtt. Szerencsére az egyik olcsóbb tojás nyert, a kérdés csak az, hogy ugyanez mennyibe kerül majd közvetlen Húsvét előtt!
Hazai Tojás – 10 darab, 699 forint
Szuper a tojások doboza!  Nagyon egyszerű kinyitni-becsukni, és nagyon masszív is. Egyetlen tojás sem szorul vagy ragad a papírdobozba,  és mindegyik könnyen kiemelhető anélkül, hogy a mellette levő  összeroppanna. A forgalmazó szerint a  tojások mérete M-L, szerintünk meg inkább S-M. A  tojáshéjak nagyon kemények, viszont elég haloványak, az meg csak plusz  pont, hogy nem figyel rajtuk semmi olyasmi, ami nem oda illő. Nyersen  felbontva a szép színű sárgája egyben maradt. Miután megfőztük, és  egészen  kicsit kihűtöttük, megpróbálkoztunk a megpucolásával. Igaz, hogy a  héja nem tapad a fehérjére, de sajnos szilánkosan jön csak le, így  elég időigényes a megpucolása.
Egy tojás 69,9 forintba kerül.
Ennél a tojásnál külön pontoztuk a  csomagolást is, mert teljesen eltér a megszokottól, ötletes és  praktikus!
Csomagolásra öt, árra, kinézetre és  pucolhatóságra átlagban 2,6 pontot kapott a maximális ötből.
Spar Bio Tojás – 6 darab, 549 forint
„Hát, ha ilyen a bio, akkor  inkább kösz, nem!" – kiáltott fel az egyik  tesztelő, ahogy résnyire nyitottam a doboz fedelét, és előtűnt a törött  tojástól foltos kis készlet.
A dobozon jelzett L-es  méretnek nem túl sok köze van a valósághoz, inkább M-es a reális. A  tojások héja nagyon vékony, és a sárgájuk színe alig tér el a  fehérjétől – viszont embriómentesek. Valamit valamiért…
A sárgája szétfolyik a tojás  feltörése után, viszont rántottához ideális. Sőt, ha még feltörés előtt egy kicsit  megrázza a  tojást, össze se kell keverni, egyből öntheti is a  serpenyőbe. Miután megfőztük és egy kicsit lehűtöttük, próbáltuk  levarázsolni a héját. Először ellenállt, de egy idő után mégiscsak  feladta a küzdelmet.
Egy tojás 91,5 forintba kerül (wtf?!)!
Árra, kinézetre és pucolhatóságra átlagban  1,67  pontot kapott a maximális ötből.
Jó tanács: Mindig nézze meg,  hogy a dobozban ép tojások rejlenek-e, ha nem akar úgy járni, ahogyan  mi! Ráadásul ilyen horrorisztikus árú termék esetén a sérült darab elég  bosszantó.
Mélyalmos Farm Tojás – 10 darab, 699 forint
Az egyik legrémisztőbb tojás, amellyel a  teszt  alatt találkoztunk! Már eleve elgondolkodtató, hogy milyen „segítséggel készülhet" az XL-es  méret. Egyébként a fehérje mennyisége volt több, a  sárgája legfeljebb 10%-kal tért el a többi tojásétól. Aztán a  dobozban egy roppant érdekes tojásra lettünk figyelmesek: egy ráncos,  gyűrött héjú darabra.
A Mars felszíne – arányaiban –   tükörsík lehet ehhez képest. Hiába, a világ előrehaladtával megdőlni  látszik a régi mondás: „Úgy hasonlítanak egymásra, mint két tojás.”  Vajon, csak mi vagyunk olyan pechesek, hogy még nem láttunk ilyet?  Bizony, nem igazán volna gusztusunk belekóstolni. Vajon ez annak az  eredménye, hogy a tyúk mérhetetlen szenvedések közepette, nehezen tolta  ki magából a tojást? Esetleg génmanipulációról van szó? De akkor milyen  gént manipulálnak? A tyúkét vagy a tojásét? Mekkora tyúkok lehetnek,  amelyeknek ilyen extra méretű – a normálisnál 20-30%-kal nagyobb –  tojást kell tojniuk? És közéjük keveredett egy kisebb tojó?
Már nagyon furdalt bennünket  a  kíváncsiság, hogy mit is rejthet az igen vastag héj. A sárgája gyönyörű,  csak itt megint felmerült a kérdés, hogy „mitől?".
A viszolygás nyomán először  hímes tojásnak javasoltuk volna , de pechére főzés közben ez volt az egyetlen, amelyik  megrepedt! Úgyhogy a festés is kilőve, marad a hajra kenés vagy a  szomszéd ra dobálás.
A megfőtt tojás héja  egyébként nagyon  könnyen lejön – a fehérjével együtt!
Egy tojás 69, 9 forintba kerül.
Árra, kinézetre és pucolhatóságra átlagban 1  pontot kapott a maximális ötből.
Tesco Extra Sárga Friss Tojás – 10 darab,  599  forint
Elég béna a hagyományos papundekli,  viszont mindenért kárpótol, hogy a tojások tényleg L-es méretűek, és  könnyen kiemelhetőek a dobozból. Elég kemény a tojás héja, szép színű a  sárgája, és a lábasba öntve is egyben is maradt. Fura, hogy megfőzése  után nem jött le  egyben a héja, kicsit szenvedni kellett vele. Nagyon érdekes, hogy a  nyertes Sparos bicskei tojáshoz hasonlít, mégsem ugyanaz a minőség…
Egy tojás 59,9 forintba kerül.
Árra, kinézetre és pucolhatóságra átlagban  3,3 pontot kapott a maximális ötből.
Budget Tojás – 10 darab, 479 forint
A doboza semmi extra, hagyományos papírdoboz,   viszont elég ronda. A tojások mind könnyen kijönnek belőle, ami nem is  csoda, hiszen S-M méretre lett gyártva, míg a tojáskák alig közelítik  meg az XS-es méretet!
A tesztelt tojások közül ennek volt a  legkeményebb héja, a sárgája viszont citrom színű. Elég becsapós a  külcsín a beltartalomhoz képest: megtévesztheti a vásárlót a szép  mélybarna színű tojáshéj.
Teljességgel pucolhatatlan kategória,  rétegesen bontható a fehérje; a héj lehántolása után az XS-es tojásból  XXS-es lesz,  és szinte csak a sárgája marad meg.
Nem sok mindenre használható, talán a héja  miatt festésre jó.
Egy tojás 47,9 forintba kerül.
Árra, kinézetre és pucolhatóságra átlagban  2,3 pontot kapott a maximális ötből (de csak azért, mert olcsó).
Wellness Tojás – 10 darab, 699 forint
Nagyon kedves az ugrándozó család a  papírdobozon, de ettől még nem lesz jobb a karton minősége. Inkább  költöttek volna egy kicsivel drágább dobozra, mint az érthetetlen  reklámra! Szerencsére a tojások mind szépen kivehetőek a gyatra minőségű  dobozból.
A tojások kicsit horrorisztikus színűek,  mintha színbetegek lennének: a halvány sápadttól egészen a barnáig  minden megtalálható a dobozban. A mérete M-es, ami nagyjából megfelel a  valóságnak. Nagyon törős és vékony a héja,  a sárgája viszont szép  sárga, és  nem folyik szét, bár elég undorító a sok fekete embriókezdemény, ami  szorosan mellette úszkál. Mi nem szeretjük az ételben hagyni  ezeket a kis apróságokat, kiszedegetni meg roppant idegtépő és  időigényes meló! Viszont a pucolása gyors és egyszerű, ezzel az  embrióhalászással töltött idő behozható…
Egy tojás 69,9 forintba kerül.
Árra, kinézetre és pucolhatóságra átlagban  3,3 pontot kapott a maximális ötből.
Lidl Magyar Bio Tojás – 6 darab, 479 forint
A ritka csúnya zöld doboz azt sugallja, hogy  valóban bio a benne rejlő tojás. Sajnos, a hatból négy annyira bele volt   ragadva, hogy a tojások kiemelésekor a csomagolás is foszladozni  kezdett, de a tojások legalább épek maradtak… A méretük tényleg M-L, a  színük nagyon ígéretes!
Aztán jött a meglepetés: iszonyatosan könnyű  feltörni, mert papírhéjú, és a sárgája meg az előző bióhoz hasonlóan  citromsárga.
„Húha, minél bióbb annál szarabb?" – csúszott  ki az egyik tesztelőből.
Egyre inkább az az érzésünk,. hogy a bio  jelző a fedőneve a gyenge minőségnek.
Egy jó mégis van a Lidl tojásában: nagyon  könnyen pucolható.
Egy tojás 79,8 forintba kerül.
Árra, kinézetre és pucolhatóságra átlagban  2,3 pontot kapott a maximális ötből (mert könnyű pucolni).
Meglepő, hogy mindkét  biotojás sárgája (és csak az  övék) feltörés után úgy terült el, mint  Salvador Dali ecsetvonása.  Kizárólag ezek esetében fordult elő, hogy az  őket körülvevő hártya  felületi feszültsége nem volt képes összetartani  a tojássárgát. És  milyen halovány a színük! Úgy látszik, ezeket a  tojásokat tojó tyúkok  valóban nem tápon élnek. De vajon mit kaphatnak?
Egyáltalán, igazi tojások ezek? Állítólag Kínában már gyártanak  tojást –   tyúkok kihagyásával; igaz, hogy az rém olcsó. Mindmegannyi  megválaszolásra váró kérdés… Na jó,   elég a tudományos fantasztikum világából. Ez itt a húsvéti tojások   (sereg)szemléje, nem pedig a jövőbeni lét és nemlét, gasztronómia vagy a   jövő mezőgazdasági iparának kérdéseit boncolgató oknyomozó újságcikk.
Következzen a rettegett Tesco gazdaságos  tojás!
Tesco gazdaságos – 10 darab, 479 forint
Az egyik legjobb és legpraktikusabb  csomagolása a Tescós tojástartónak van: műanyag, ami százszor jobb,  mint a papír, mert nem tud beleragadni a tojás, és ha esetleg hazafelé  megtörik, akkor sem fog minden ragadni, ugyanis a műanyag doboz nem  ereszti ki magából a ragacsos, nyúlós tojást. Ugyanakkor elég  környezetszennyező is, ezért tennénk egy javaslatot a Tescónak:
Fogadja vissza az üres műanyagtartókat, és  hasznosíttassa az új dobozok készítésénél! Így mi is jól járnánk,  mert a dobozért nem, csak a tojásért kellene fizetni az angol hipernek.
A műanyagdobozon az áll, hogy különböző  méretű tojások vannak a dobozban, ami azt takarja, hogy egységesen  különbözően kicsi XS-es méretű tojások felhozatala. A héjak elég  halovány színűek, és némelyik, úgy nyolc a tízből meg foltos. Közepesen  kemény a tojáshéj, a sárgája inkább sárgás mint narancsos és folyós. Jól  pucolható, de csak akkor, ha nem forró a tojás, akkor ugyanis  szilánkosan törik a  héj!
Egy tojás 47,9 forintba kerül.
Árra, kinézetre és pucolhatóságra átlagban  3,67 pontot kapott a maximális ötből.
Ez a tojás a legolcsóbb a piaci tojással  egyetemben. Ha már választani kéne, akkor mégiscsak a piaci  a menőbb!
Íme a teszt nyertese:
Spar Extra Sárga Tojás – 10 darab, 579  forint
A neve nagyon bizalomgerjesztő: extra sárga.  Kíváncsian vártuk, hogy ez mégis mire vonatkozik. Szokásos  kartondobozban vannak a tojások, könnyen kivehetőek, és nincsenek  beleragadva, beleszorulva. Megfelel a valóságnak az L-es méret, tényleg  szép  nagy, egészséges tojások lapulnak a dobozban. A héjak jó kemények és  egyenletes barnás színűek: mintha Húsvétra készülve lila hagyma levelét  tartalmazó vízben  lettek volna áztatva.  Nagyon szép a sárgája, ami egyben is marad, de sajnos tréfli, mert van  benne embriókezdemény. Roppant egyszerű megpucolni, majdnem egyben lejön  a héja.
Egy tojás 57,9 forintba kerül.
Árra, kinézetre és pucolhatóságra átlagban  4,6 pontot kapott a maximális ötből.
Piaci tojás – 1 darab, 48 forint (egy hete  még  46 forint volt!)
Azért tettük ezt a tojást a végére, mert ez  csak az ellenpéldája a hiperekben kaphatóaknak. Csak mutatóban van, mert  nem garantálható a minősége még akkor sem, ha ugyanannál az árusnál  veszi.
Sajnos, elég picurka ezért az ötven  forintért. Rendkívül jól  lebontható a héja, és a sárgája szép, nagy.
Tippek tojás főzéséhez és pucolásához:
a hűtőből kivéve kicsit engedje  felmelegedni.
hideg vízbe téve tegye a tűzre.
tegyen a  vízbe egy csipetnyi sót.
gombostűvel szúrja meg az enyhébb  görbületű  (kevésbé csúcsos) végét, hogy a héj és a tojásburok közötti – hő  hatására táguló – levegő el tudjon távozni.
hogy könnyebb legyen  eltávolítani a héját,  közvetlen főzés után hirtelen hűtse le a tojást hideg folyóvízzel.
Tetszik önnek a Dívány Shopaholic blogja?   Keressen bennünket a Facebookon !
Címkék:
