http://divany.hu/alapkonyha/2014/03/17/tejszinhabok/
Forrás
Összesen hét flakont végeztünk ki, vagyis csak a jobbakat végeztük ki. Az ehetetlenek valószínűleg soha nem fognak elfogyni, mert még a kávét sem fogjuk elrontani velük. De vajon akkor mire lehet felhasználni őket, hogy ne vesszenek kárba, ha már arra alkalmatlanok, amire egyébként ki lettek találva? Ha van ötlete,  írja meg nekünk! 
A habokat semmiféle tudományos szempont alapján nem vizsgáltuk, kizárólag arra voltunk kíváncsiak, hogy ehetők-e (finomak-e) vagy sem. A tesztcsapat a szerkesztőségből összeverbuvált ínyencekből és nem ínyencekből áll és azt próbáljuk meg eldönteni, hogy mi az, amit érdemes megvenni.
A teszten most saját márkás habokat vettünk célba, de referenciaként betettünk a legismertebb terméket is, a Completát. Vajos sikerült valamelyik saját márkásnak leigáznia? Olvasson tovább!
Érdekes, hogy nagyrészt egy árban vannak a flakonos tejszínhabok, a legolcsóbb a Tesco Finest volt, meg is kapta a harmadik helyet. Na nem, nem ezért, hanem mert egészen jó termék.
7. helyezett: Spar Budget tejszín spray
Elég nagy csalódás volt ez a hab. Ha nagyon erős, karakteres kávéba teszi, talán nem ábrándul ki belőle, de ennyi pénzért már kap igazán jó is, szóval jobb ha nem kísérletezik. Kivéve, ha olyan vendége érkezik, akit ki nem állhat, neki nyomhatja, bőségesen.
Összetétel: tejszín, invert cukorszirup, szőlőcukor, szőlőcukorszirup, aroma (vanilin), sűrítőanyag (E407). Zsírtartalom 18%.
„Minősíthetetlen. Sosem hittem volna, hogy ilyen rossz lehet valami, ami alapvetően tejszínből készült. Keserű, avas, dohos, fúj.” „Egészen jellegtelen, de inkább nem jó.” „Na, ez valami műhab, meglehet enni egyáltalán? Nem ártalmas? Ennél rosszabbat még életemben nem ettem. Állagra olyan mint a citromhab (a bóvli cukrászdából), az íze meg keserű.” 
6. helyezett: Spar Premium tejszínhab
Ennek már a neve is arra utal, hogy egy klassz, prémium kategóriás tejszínhabot kap az ember, ebből viszont nem sokat éreztünk. Igaz ugyan, hogy legalább 90% benne a tejszín, ami több, mint dícséretes, mégis valahogy nem sikerült jó pontokat begyűjtenie. Pedig a szöveges értékelésekben nem nyilatkoztak róla lesújtóan, éppen csak jó pontokat nem kapott. Ez a legdrágább termék a kóstolón. 
Összetétel: tejszín 90% (30 % zsírtartalmú), Cukor (8,5%), Emulgeálószer (zsírsavak mono- és digliceridjei), Stabilizátor (karragén), természetes vanília aroma. Zsírtartalom: min. 27%.
„Kifejezetten jónak tűnik, könnyű és nincs utóíze. Annyi róható fel neki, hogy édesebb, mint amit én szeretek, de ez kivétel nélkül az összes palackosra igaz.” „Se íze, se bűze. Nagy tejszínhab rajongó vagyok, de ez nem fogott meg.” „Egészen jó cucc, nincs vaj íze, nem gejl és kicsit vaníliás. Fura, hogy fahéjas gumicukor utóíze van, ez nem tudom melyik adalékanyagtól lehet.”
5. helyezett: Sissy, tejszínhab spray
Na hát, a második pofára esés. Rendre jó helyen végeznek a vakteszteken a Pennys termékek, a tejszínhabjuk viszont senki sem győzött meg. Ráadásul hiába ráztuk fel jól, hamar folyós lett,  emiatt semmiképpen sem ajánljuk torta díszítésére. És műízű is.
Összetétel: 86,5% tejszín (zsírtartalom: 30%), folyékony cukor (5% cukor), Glükóz szirup (3%), Hajtógáz (N2O), Emulgeálószer (zsírsavak mono- és digliceridjei), stabilizátor (karragén), vanília aroma. Zsírtartalom: 26%. Belgium.
„Enyhe mellékíze van, ami mellett a vanília is érezhető, bár gyanús, hogy nem valódi vanília lesz ez, inkább vanilin, szájpadlásra tapadós.” „Nagyon habos, nagyon könnyű, nagyon ehetetlen.” „Kellemes illata van. Arra a tejszínhabra emlékeztet, ami a poharas pudingok tetején van. Kicsit mű, de nem rossz.”
4. helyezett: Completa
Ez tényleg meglepő lett, hogy a Completa csak negyedik lett, így megnyerte az abszolút középkategória címet (de legalább nincs túlárazva...). Fura, hogy nem derül ki a flakonról, hogy mégis hány százalékban tartalmaz tejszínt, és ebben is rengeteg a cukor. 
Összetétel: Tejszín (zsírtartalom: 30%), Folyékony cukor (5% cukor), Glükóz szirup (3% dextróz), Hajtógáz (N2O), Emulgeálószer: E 471, Stabilizátor: E 407, Aroma. Zsírtartalom: 26%.
„Tejszínízű, kicsit nehéz, de összességében nem rossz. Gyerekkor, fagyizó, pluszhab.” „Elképesztő vajszag és íz, leginkább olyan, mint egy cukrozott vaj. Mivel elég kemény, tortán nem tudom elképzelni, köpült vaj kinézete van. Ez mondjuk azért jó, mert legalább nem olyan szájhoz tapadóan krémes.”
3. helyezett: Tesco Finest, tejszínhab
Túl nagy baj nincsen vele, sok benne a tejszín, elég zsíros, erősen vaníliás, na meg, a legolcsóbb tejszínhab a kóstolón. Ha kedveli a nagyon édes dolgokat, nem fog csalódni benne. A tejszínhab „szakértő” szerint (volt egy tejszínhabfüggő is a csapatban), ez egy pont jó termék. 
Összetétel: 31,2% zsírtartalmú tejszín (90%), Cukor (6,5%), Szőlőcukor (3,4%), Hajtógáz (dinitrogén-oxid), Emulgeálószer (zsírsavak mono- és digliceridjeinek tejsav észterei), Stabilizátor (karragén), Természetes vanília aroma. Zsírtartalom: min. 28%
„Nagyon édes, nagyon vanilinos, nagyon nem az én világom.” „Nagyon tömény, édes, krémes, középkategóriás. Ha nem lenne fura mellékíze, jó lenne. Kár érte.” „Finom édes, ilyennek kell lennie a flakonos tejszínhabnak. Maximumot egynek sem adtam, de ez megérdemel egy előkelő helyezést.”
2. helyezett: Milbona, schlagsahne
Ami elsőre feltűnt: a flakonjára az van írva, hogy azonnal fogyasztható. Vajon mire utal? Hogy nem kell felverni, miután kinyomtuk a flakonból? Erről sem derült ki, hogy hány százalékban tartalmaz tejszínt, viszont meghaladja az előírt 30 százalékos zsírtartalmat. Hurrá!
Összetétel: tejszín, folyékony cukor(5%), dextrózszirup, stabilizátorok, természetes aroma, természetes vanília aroma. Zsírtartalom: min. 30%
„Szintetikus vanília, könnyű hab, szép a pohárban, de kösz, mégse!” „Ízre ez a legjobb! Édes és minden tökéletes vele, punktum.” „Lágy, krémes és finom. Nem is tudok mást mondani róla.”
1. helyezett: Milfina, schlagsahne
Az Aldis tejszínhab lett a nyertes, ebben a legkevesebb a cukor. Alig 4 ponttal maradt le a maximális pontszámról, valóban jól teljesített. Az ára ugyanannyi, mint a legrosszabbnak, így hát nem is kérdés, melyiket veszi meg az ember, ugye?
Összetétel: tejszín, cukor(4%), emulgeálószer (E472b), sűrítőanyag (E407). Zsírtartalom: min. 30%
„Ami jó, hogy nem annyira édes. Ami nem, hogy nehéz, vajas.” „Na végre! Kicsit féltem tőle a szaga miatt(túl vajas), de ez szerencsére az íze csodálatos. (Legalábbis a többihez képest.)” „Nekem ez közepes, nem elég cukros. Egyébként nem rossz, csak ha már tejszínhab, akkor legyen édes.”
Fotó: Dívány
