http://divany.hu/shopaholic/2012/03/23/folia/
Email
 
Annyi élelmiszert néztünk már küllem, íz és ár szempontjából; épp itt az ideje, hogy azt is vizsgálgassuk, mibe célszerű csomagolni, ha a hűtőbe akarjuk tenni a megmaradt kaját. A műanyag- és alumíniumfólia közül most az előbbit teszteltük, szempont volt a gusztusosság, a használhatóság és természetesen az ár. Pontoztunk is, persze a szubjektíven.
dr Pack Rollbox; 100 db fólia, 337 forint
Nagyon klassz a csomagolása, legalábbis első  ránézésre: olyan, mint egy dór oszlop, két levehető  talpacska van a henger végein (a későbbiekben kiderült, hogy ez miért  praktikus). A fólia a perforáció mentén jól téphető, de csak  addig, amíg meg nem szorul a következő összegyűrődött lap a  papírhengerben. Ilyenkor nem lehet mást tenni, mint az egyik zárótalptól  megszabadítani a dobozt, kicsúsztatni a  fóliahengert, lebontani a féloldalasan rátapadt fóliát, majd szépen, négy (!) kézzel visszacsúsztatni a papírhengerbe – ügyelve arra, hogy a fólia  túllógjon a papírhenger hasítékán. Célszerű óvatosnak lenni, mert a talpacska levételekor simán eldeformálódhat, elszakadhat a papírhenger  vége, ezért csak türelemmel  szabad nekikezdeni. Maga a fólia nem rossz, bár műanyaghoz ez sem tapad, nem nagyon nyúlik, ellenben könnyen ráncosodik, mégsem kifejezetten rugalmas.
Egyébként nagyon jó ötlet ez a perforált  megoldás, ha Önnek kizárólag egységes méretű élelmiszerei vannak otthon, és ezek épp akkora méretűek, amelyeket egy lappal kényelmesen le lehet fedni. Ha viszont az adott méretű fólialapot az optimálisnál nagyobb vagy kisebb felület  befedéséhez használná, mégiscsak szüksége lesz a hagyományos,„végtelenített” fóliára is.
2,5 pontot kapott a maximális ötből, mert  nagyon drága: 7,48 forint/m, nem gazdaságos és becsapós a kiszerelése.
Hewa Frissfol; 45 m, 389 forint
Nagyon egyszerű kibontani a csomagolásából,  és  az a figyelmesség meg külön remek ötlet, hogy  a fólia végének  visszahajtásával megkönnyítik az ember dolgát: így nem simul rá a  hengerre, nem kell keresgélni, kapirgálni. Elég jó erős fólia, jól  nyújtható, és  éppúgy tapad az edény falához, mint saját magához. Kézzel kicsit necces a  tépés – mert nyúlósan szakad –, ezért nem árt, ha van a közelben egy  olló. Sajnos műanyagfelülethez és lábashoz sem tapad túlzottan.
A maximális öt pontból csak hármat kapott,  mert nagyon béna a csomagolása és iszonytosan drága: egy méter fólia  8,64 forintba kerül.
dm Profissimo; 75 m, 499 forint
A csomagolása nagyon ígéretes, és elég  kívánatos a félbevágott görögdinnye rajta. Roll-Fix Systemet ígér,  kíváncsian vártuk, hogy mi lehet az - mint kiderült, a doboz önmaga. Miután (elég nehézkesen) sikerült kibontanunk, felfedeztük rajta a „Push here”  feliratot, így a háromszög  alakban  benyomott papír pont a hengerbe csusszan – ezáltal fixen bent tartja azt  a  dobozban. Annyira fixen, hogy forogni sem hagyja, így elég nehézkes a  fólia használata, amit akkora erővel kell húzni, hogy a  papírdoboz is deformálódik. De tény, hogy ezzel teljesül az ígéret: a  henger gördülésmentessége. Jó dolog, hogy a doboz szélén papír vágóél  van, rossz viszont, hogy teljességgel használhatatlan. Emiatt egyszerűbb inkább  kivenni a tartójából és ollóval szétvagdosni. A kézzel tépést felejtse   el, mert nem egyenes vonalban szakad, és kisimíthatatlanul tapad  önmagához.
A fólia a műanyagot és a lábast taszítja, a  kerámiaedényen működik, de legjobban önmagához ragaszkodik. Ezért  konyhában tulajdonképp nem is ajánlott a használata, de kis fóliagalacsinokat például egyszerűen  lehet belőle gyártani köpőcsőbe.
1,5 pontot kapott a maximális ötből, de lehet, hogy túlértékeltük az  egyetlen pozitívumát, a gusztusos görögdinnyeszeletet a csomagolásán. Cserébe még drága is, egy méter fólia 6,65 forintba kerül.
Tesco Cling Film; 30 m, 151 forint
Első ránézésre sima, egyszerű  papírcsomagolása van, viszont kiválóan nyitható a perforáció mentén:  szinte szétpattan a doboz. Az egyik felére ráadásul fűrészfogazatú papírcsíkot ragasztottak, ami nagyon megkönnyíti a  fólia darabolását. Simán forog a henger a dobozban, és szabályosan egyenesre  vágható a vágóéllel. A fólia elég vastag, (talán) emiatt nem 100%-os a tapadása, de  némi simogatással rátapasztható a beborítandó edény falára. Az óriási meglepetés az  volt, hogy egyáltalán nem tapad önmagához, így ki lehet simítani, ha kicsit  összegyűrődne, éppen ezért gazdaságos is!
6 pontot adtunk neki a maximális 5-ből, mert  valóban gazdaságos: jól és könnyen kezelhető, ráadásul a fólia  is jó minőségű, és mindössze 5 forintra jön ki belőle egy méter.
Alu Fix; 30 m, 405 forint
„Hűha, ez nagyon komoly darabnak látszik” –  hangzott el az egyik tesztelő szájából, ahogy elővettük. Csalódtunk.
A papírdobozt eleve nem lehet a  perforáció mentén kinyitni, viszont szétszakítani annál inkább. A fóliát így aztán kénytelenek vagyunk kivenni a dobozból első használat előtt, és rászánni pár percet, míg megtaláljuk, honnan is kell elkezdeni lebontani a hengerről. És ez még  csak a kihívás egyik fele, ezek után kell még legalább öt perc,  mire le is tudtuk fejteni a fóliát a hengerről. Úgyhogy ez a típus csak  azoknak való, akik éppen nem menstruálnak, nincsen PMS-ük  (premenstruációs szindróma), és nincs a közelükben gyerek. Ezek után meglepődve  tapasztaltuk, hogy a vágóél mentén jól szakítható a fólia, de rögtön meg is nyugodhattunk: viszont semmihez sem tapad.
Az egyik legdrágább fólia a teszten: 13,5  forint/m, és működésileg is elég alul van, ezért kapott 1 pontot. A doboza esetleg még lehet hasznosítható: ha sikerült esetleg kevésbé széttépnünk kinyitáskor, bele lehet tenni egy olcsóbb, jobb fóliát,  amihez nem adnak vágóéles tartót.
Kelly Frissentartó fólia; 30 m, 178 forint
Az egyik legbénább és legmacerásabb  csomagolása ennek van: anélkül nem is lehet lebontani a  papírhengerről, hogy ne szakadna szét. Ha igazi kihívásra vágyik, ne  habozzon, vásároljon be ebből a termékből! A  fólia egyébként önmagához rendkívül jól tapad, ezért is olyan nehéz  leszedni a hengerről. Egy kérdés azért felmerült bennünk: „Vajon ez az  egyetlen fólia, amelyik a műanyaghoz is tapad?” A válaszra  soha nem jöttünk rá…
0 pontot kapott a maximális ötből. Ahhoz  képest, hogy csomagolásra nem való, az ára borsos: 5,93 forint/m. Igaz,  önvédelmi eszközként bevethető, például gumibotnak álcázva a sötét utcán  könnyedén elriasztható vele egy támadó.
Tesco Value 50 m, 159 forint
Egy olcsó Tesco gazdaságos termék. Kíváncsian  vártuk, hogy ugyanolyan jól fog-e teljesíteni, mint a tesója, de miután  kihámoztuk olcsó csomagolásából, kiderült, megint  valami bóvliba futottunk bele. Ennél a fóliánál is több hosszú percet  vesz igénybe a tekercs megkezdése. Ehhez képest kellemes meglepetés volt, hogy mennyire jól téphető a fólia, de nagyjából ennyit is tud. Letépéskor ugyanis ugyanazzal a lendülettel azonnal feltapad a kézre, ahol jól összerándul, mint  a másnapos gyomor a meleg erőleves után, ezért  vágáshoz inkább ajánlott az olló  használata (de ez meglehetősen túlbonyolítja a dolgot). A fólia egyébként  elég jól nyújtható, szépen kisimul az edényen, és műanyaghoz is  megfelelően tapad.
Ha esetleg kéznél van egy Alu Fix, tegye a dobozába a Tescós fóliát. A „gazdaságos” termék ára 3,18  forint/m, ezért kapott 3,8 pontot.
dr. Pack (óriás henger); 270 m, 1726 forint
Izgatottan vettük kezünkbe az egyetlen  vágókéses darabot. Rögtön az árával foglalkoztunk, mert a tekercs – a  többihez képest – kiugróan sokba kerül. Kíváncsian bontottuk fel. A  dobozán nagyon guszta málna és szeder látható. (Külön, de zárójelben  dicséretet érdemel a nyomda: a málna színével eltalálták a doboz két  végén lévő fedél pirosát.) A csomagolásban külön lévő műanyag  vágókéspálya a rajta sikló kis késes kocsival pontosan illeszthető és  ragasztható a helyére. Miután egyikőnk összerakta, könnyed mozdulattal  levágta az első lapot. A látvány olyan meggyőző volt, hogy mindannyian  kipróbáltuk. Nagyszerű! Most már csak arra kell vigyázni, hogy az élmény  ne ragadtasson bennünket fölösleges darabok levágására. A fólia alig  gyűrődik, önmagához épphogy csak ragad, és könnyen kisimítható.  Használhatóság szempontjából ez a termék kenterbe veri az összes többit.
Napi egy méter elhasználása mellett a tekercs háromnegyed évig  kitart! A doboza is igen tartós (részben fémből készült), érdemes tehát a  konyhafalra vagy -szekrényajtóra felfüggeszteni vékony spárgával,  dróttal vagy akár damilszállal – a konyha üde színfoltja lehet.
A fajlagos ára sem túl magas, mondhatni  átlagos: 6,39 forint/m. Ezt figyelembe véve a tulajdonságai alapján –  egyhangú szavazással – 5 pontot kapott a maximális ötből.
Folpack; 100 m, 685 forint
Az egyik legvékonyabb fólia a teszteltek  közül, viszont nagyon jól nyúlik és tapad, de nem a műanyaghoz. Könnyű  lefejteni a hengerről, bár tépni nem lehet, vágni ollóval annál inkább.  Kiváló magyar termék, de ezért a 6,85 forint/m-es árért vágóéles dobozzal  is piacra dobhatnák. 4 pontot kapott.
Egy kis külföldi kitekintés
Sajnos, Magyarországon nem kaphatóak az  amerikai GLAD cég termékei, pedig minőségben magasan verik az  itthon kaphatókat. Igaz, az ára kicsit húzós, de tényleg nem kell vele bíbelődni, és mindenhez odatapad, akár  kerámia, akár műanyag. Egy 60 méteres tekercs körülbelül 450 forintba  kerül, ami azt jelenti hogy egy méter belőle körülbelül 7,5 forint.
Tetszik önnek a Dívány Shopaholic blogja?   Keressen bennünket a Facebookon !
Címkék:
