http://divany.hu/alapkonyha/2012/12/14/zselesek/
Email
 
Ezúttal zselés szaloncukrokat tesztelünk, és nem tudnunk ellenállni a kísértésnek, hogy a boltokban talált két "gumicukros" versenyzőt ne próbáljuk ki. Érdekes volt olvasni a többiek által leadott értékeléseket, az eredmények sokkal szélsőségesebbek lettek, mint a marcipános tesztnél .
Itt egy-egy cukorra többen adtak nulla és öt pontot, az ideális zselés szaloncukorról mindenkiben más kép él. Aki zselésre vadászik, a legnagyobb választékot az Auchanban találja, ott vettük a tesztnyertest is. A Tescóban becsúszott egy kis malőr, ugyan ketten próbáltuk megfejteni, a kimért cukrok közül melyik a zselés, de elbuktunk, mert marcipánost vettünk, így ez értelemszerűen kimaradt az értékelésből.
Szerencsi Retró Zselés, 350 gramm, 1178 forint 32 pont
Szép  csomagolásban a teszt nyertes versenyzője.Úgy lett első, hogy 11 tesztelőből hat ezt tette az első helyre, el lehet képzelni, mennyire nem tetszett a többieknek, hogy így is csak egy fél ponttal előzte meg a második helyezettet. Mivel nagyon  megosztó volt, a pontszámok között több ötös és több nulla is szerepelt.  Akik szerették, ilyeneket írtak róla: a zselés szaloncukor  iskolapéldája. Finom volt, optimális zselé-csoki arány kellemetlen  meglepetés nélkül. Egész kellemes, csoki finom, zselé finom. Csokija  finom, állaga jó. Akik nem szerették, kiemelték, hogy ropog benne a  cukor, és még: rágós, borzalmas, meglepően csokis, de egy fél szem  cukortartalma leőrölte a rágófogaim nagy részét.
Tesco Value, 400 gramm, 499 forint, 31,5 pont
Ismét  megmutatkozott a vakteszt előnye, nemigen hiszem, hogy, ha  látjuk, hogy  a klasszikus, piros-fehér-kék, teszkógazdaságos zacsiból  kerülnek elő a  cukrok, ilyen lelkesek lettünk volna. Kapott egy ötöst,  és három négyest is, aki viszont írt róla, az inkább olyanokat írt le,  mint:  átlagos, nincs túl erős íze. Nem túl finom, de a többinél jobb.  Enyhe  ízű, cserébe néhány darabja megpróbál feltapadni a nyelőcsövemre.  Egész  finom, bár a csoki gyengébb. A csoki finom, de a zselének van  egy kis  mellékíze. Hát, majdnem tesztnyerteshez képest elég vérszegény a  lelkesedés, úgy  látszik a value szaloncukor testesíti meg a nemzeti  közepet, mert amúgy 11 emberből csak kettő volt, aki szerint ez volt a legfinomabb.
Bella Zselés, 500 gramm, 659 forint, 31 pont
Az  Aldiban vettük ezt a tesztalanyt. Aki nem szerette, a gyenge minőségű  csokit kifogásolta, de jól látszik az eredményből, hogy összességében ez  a nagyon is jó áron kapható cukor megéri a pénzét. Az az érdekes, hogy a  vélemények között összesen egy igazán lelkeset találtam: finom csoki,  finom a belseje is. A többiek ilyeneket írtak: utálom, de ebben a  mezőnyben eddig ez a legjobb (nyolcadiknak kóstoltuk). Tejcsokis, eleve  nem lehet jó. A zselé viszonylag jó, a csoki undorító, Legalább nincs  illata meg íze sem, nem kristálycukros, a csoki vékony és finom. Ennek  is tortabevonóízű volt a csokija, ráadásul elnyomta a zselét. Zselés  létére fűrészport idéz, citrusos beütéssel. Rejtély, hogy kollegáink  mégis miért adtak ilyen sok pontot ennek a terméknek, ha nem is  szerették. A csendes többség hatalma lehet ez, többen is voltak ugyanis akik  szöveges értékelés nélkül 4 vagy 5 ponttal jutalmazták, első helyre ketten tették.
Auchan kimért szaloncukor, 749 forint/kg,  28 pont
Az Auchan kimért versenyzője középszarul szerepelt, egyetlen kollegánk adott rá 3,5 pontot, mindenki más ennél gyengébben értékelte. A csokija nagyon gyenge, frissnek sem tűnt, a zseléről megoszlottak a vélemények, volt aki szerint még épp elmegy, más szerint viszont ehetetlen. Ilyeneket írtunk róla: klasszikus rossz zselés. Gépi csoki+gépi zselé, fogalmatlan óvodások lehetnek a célcsoport. Némi kis mellékíz, gyenge csoki, túl édes zselé.
Hópehely zselés, 400 gramm, 549 forint, 27,5 pont
Az átlagnál  vastagabb, nem rossz csokiréteg - ez a tulajdonság pedig szemmel  láthatóan igen megosztó egy zselés szaloncukor esetében. Volt, akinek  nagyon tetszett, isteninek találta. más narancsos cukorbombának nevezte,  hozzátéve, hogy azért hasznos, ha van a közelben orvos arra az esetre,  ha valaki hármat is enne belőle. Finom, bár a csokiréteg túl vastag. Az  ellenvélemények között pedig ilyenek merültek fel: Mósószeríze van.  Brutális mellékíz, nem rossz csokival. Nem volt kellemetlen, míg elő nem  jött a mellékíze.
Norbi Update zselés, 300 gramm, 939 forint, 27 pont
Többünknek is feltűnt, hogy milyen szép, átlátszó a zselé. Ez a termék azoknak fog tetszeni, akik nem szeretik, ha egy zselés szaloncukornak különösebben íze van. A Norbi cukorka annak ellenére végzett ilyen jó helyen, hogy igazán lelkes összesen egy kollegánk volt rá, ő azt írta, omlós, finom, van benne valami nagyszerű! A skála másik végén ilyen vélemények sorakoztak: rémes, szép átlátszó, de rossz a csoki, ízetlen a zselé. Pocsék. Annyira mű, hogy nyál hatására egyből alkotóelemeire bomlik, rémisztő benne az izocukor-réteg. Kicsit ízetlen, sőt, egészen ízetlen. Az értékelések zömét viszont a közepes pontszámok adták, olyan kommentekkel, mint: semmi különös. Ez a szaloncukor egy tesztelőnél került az első helyre.
Számozott tányéron a tesztalanyok
Zemplén szaloncukor, citrom ízú zselé málnaízű sziruppal töltve, 400 gramm, 549 forint, 26,5 pont
Kettévágva ez a szaloncukor nagyon jópofán néz ki, az átlátszó  zselében piros részek is vannak, igazán látványos. A divatos, ombre  külső azonban kevés volt a tesztcsapat meggyőzéséhez, ezért a cukorért  kevesen lelkesedtek igazán, azoknak ajánljuk, akik a nagyon savanyú  zselés szaloncukrokat szeretik. Savanyú, rosszgyereknek adja a  láncdohányos napközis néni. Nagyon savanyú, nem elég zselés, túl puha,  bizarr műmálna ízzel. Nagyon finom! Legalább savanyú, de műanyag, mint  gyerekkoromban a gumicumi. Beleragad a fogba, a csoki alig érződik,  viszont a zselé meglepően jó, nem annyira édes, és tök jól néz ki, hogy  színes a belseje!
Bonbonetti zselés, 380 gramm, 835 forint, 26 pont
A zselés Bonbonetti sokkal jobban megmozgatta a kollegák fantáziáját, mint akár a teszkós, akár az aldis cukor. Nekem ez volt az egyik kedvencem, amivel néhány kollega is egyetértett, hiszen többen kifejezetten lelkesedtek érte: Ez igen, ilyen egy igazi zselés szaloncukor, végre! Finom, van egy picike fura mellékíze, de összességében tetszik. Klasszikus zselés. Az ellentábor viszont ezúttal erősebb volt: Eperzselével töltött cukrozott kartonlap. Gyógyszertári ízű, túl erős (???), érzem a kristálycukor-darabkákat. Ez elég szar, ennél volt leginkább olyan érzésem, hogy kőolajszármazékokból készült. Elképesztően borzalmas, büntetésül lehet adni a gyerekeknek.
Zemplén zselés, Interspar kimért, 999 forint/kg, 25 pont
Az Intersparban kimérten vett szaloncukor íze nagyon erősen citrusos, sokan asszociáltak citrompótlóra. Rágás után nincs mit lenyelni, délibáb ízű - fogalmazta meg egyik kollegánk igen találóan azt, amit aztán sokan mások is kiemeltek: ez a zselés szaloncukor nem elég zselés. Gumis, ragadós, túl édes. Nekem túl citromos, a csoki jellegtelen. Rossz gumi, rossz csoki. Ez is citrompótló. Nagyon rosszul néz ki a kicsapódott bevonóval, de az íze oké, nem túl édes, tök citromos, ami jó. Tavalyi kinézete van.
Linga Élelmiszeripari Kft, Auchan, 200 gramm, 215 forint 24,5 pont
Hiába  nézett ki viszonylag frissnek ez a szaloncukor, egyetlen kollegánknak  ízlett igazán, pont annak, aki bevallottan utálja a zselés szaloncukrot.  Szerinte ez egészen jó, sütiízű, ő nagyon örült annak, hogy megtalálta a  nemzselés ízű zselés szaloncukrot, amit még ő is meg tud enni. A  csokibevonóra itt is többen panaszkodtak, mint a zselére. Kellemes  citromos ízzel indult, de szörnyű, gyógyszerszerű utóíze lett, ilyennek  képzelek egy penészes szaloncukrot, írta egyikünk. Egy másik vélemény  szerint rágás közben mandarinos hörcsögalomra emlékeztet, nem szeretnénk  tudni, honnan ez a hasonlat.
Zemplén Gumicukor málna-tejszín ízű, szaloncukor csomagolásban, 400 gramm, 999 forint, 21,5 pont
Fehéres-rózsaszínes,  bevonat nélküli kis cukorkák, amiket lényegesen könnyebb volt  szétvágni, mint a Csilingelőt. Azoknak tetszett, akik el tudtak  vonatkoztatni a szaloncukor-tematikától: ez gumicukornak tökéletes!  Pillecukor több zselatinnal, színe jó, íze sem rossz. Jé, még egy  meztelencsiga, nagyon ronda, viszont finom gumicukor. De nem mindenkit  győztek meg a kis rózsaszín falatkák: borzalmas íz, borzalmas állag.  Puha múanyag, ételnek alkalmatlan. Állaga borzasztó rágós, íze nagyon  mű, gömbrágó íz. Gyilkos habszivacs, vegyi málnával, egyetlen funkciója  az lehet, hogy az ajándékon összekapó gyerekek kidobják vele egymás  szemét.
Szerencsi Csilingelő Gumicukorka szaloncukor, 220 gramm, 784 forint, 12 pont,
A  tányéron bevonat nélkül didergő nagyonsárga és nagyonnarancs  zselédarabkákról többünknek a meztelencsigák jutottak eszünkbe, mások  viszont lelkesen vetteték rá magukat, ez nagyon jól néz ki  felkiáltással. A tapasztalat sajnos nem igazolta a lelkesedést. Az  állaga nagyon-nagyon gumis, komoly küzdelembe került, hogy az egyébként  éles késsel feldaraboljuk a kis neonállatkákat. Az íze pedig?  Alulízesített zselatin, ehetetlen befőttesgumi, megrághatatlan gumi,  gumicukornak szar, szaloncukornak meg eheteten, se íze, se illata, de  legalább színes. Mivel egyébként is le szoktam szopogatni a csokit a  zseléről, azt hittem, ez a világ legjobb dolga így eleve csoki nélkül,  de keserves csalódás, mintha enyhén cukrozott meztelencsigát  szopogatnék, mondjuk a színe jó. Mirindiába mártott térdkalács. Fajlagos áron ez volt a legdrágább mindközül.
A teszt után kolleganőnk kutyája is ellenőrizte a felhozatalt
Név
