http://divany.hu/alapkonyha/2013/01/31/instant_kakao/
Email
 
A rántott csoki után ismét édességet kóstoltunk, de ezúttal ital formájában. Megpróbáltuk megkeresni azt az instant kakaóport, amelyik olcsó, és még az íze is jó. Ezért kilenc különböző márkájú port vettünk, közte mindenki kedvencét a Nesquiket, és a hasonló nagy nevet, a Milkát is.
Galéria: Instant kakaó kóstoló (8 kép)
De nem ezekre voltam kíváncsi, sokkal inkább a Bedecóra! A reklámja zseniális volt: „Mi az amit iszol? Kakaó? Nem, Bedeco! Miii? Beedeecoo!” és minden gyerek ismerte. De sosem volt lehetőségem megkóstolni, mert nálunk a sárgazacsis nyuszis volt a menő. Hiába tört rám néha a hiszti a közértben (aminek ABC volt a neve, és ez volt az egyetlen bolt 3 kilométeres körzetben), hogy én a bedekót akarom, sose jött be. És ezt most szeretném megköszönni anyukámnak, hogy nem engedett a nyafogásnak, és nem büntetett a bedekóval.
Sok családban - főleg ahol gyerekek is vannak - a  bevásárlólistán első helyen szerepel az instant kakaó. Ahogy már megszokott, megpróbáltuk megtalálni az olcsóbb és saját márkás termékek között azokat, amelyekre simán megéri lecserélni a drágább változatokat. És persze most is, ahogy mindig, becsempésztünk a vaktesztbe két igen ismert ízt is. A kakaókat felnőttekkel és gyerekekkel is végigkóstoltattuk.
A nagykorú pontozók általában egy véleményen voltak az ízeket illetően, a gyerekek ízlésvilága viszont néha kiverte a biztosítékot. Úgy tűnt, nekik nagyjából mindegy mit isznak, csak édes legyen.
A végeredmény egészen meglepő lett, holtversenyben ugyan, de a legolcsóbb kakaó (Tutti) nyerte a kóstolót. Először meglepődtünk, hogy a Tutti elképesztő mennyiségben tartalmaz cukrot, aztán átböngésztük a többi csomagolást is, és arra jutottunk, ez mindegyik termékre igaz. Aki instant kakaót vesz, legfőképpen cukrot vásárol.
Minden kakaónak egyenlő esélyt adtunk: egy deci tejbe egy teáskanál por került. Volt aki melegen, volt aki hidegen kóstolta. Mert ugye mindegyik csomagolásán fel van tüntetve: hideg és meleg italként is fogyasztható. Mondjuk nem bántuk volna ha nem összecsomósodott kakaó darabokat kellett volna kihörpinteni a pohárból, de erre szinte alig volt esély. A kilenc termékből összesen kettő olyan volt, amit azonnal el lehetett keverni a hideg tejben csokigalacsinok nélkül.
Galéria: Instant kakaó kóstoló (8 kép)
Tutti, instant cocoa drink (oroszlános), 800 gramm, 709 forint
„Napközis kakaó, nincsen se bűze se illata, viszont elég jó ízű. Hosszú kevergetés után olvadt csak fel a kakaó a hideg tejben, lágy íze van, nem túl édes, nincs utóíze, és színe alapján lehetne gyerek kávé is.”
Összetevők: cukor (71%), zsírszegény kakaópor 16%, szőlőcukor, kalcium-karbonát, étkezési só, vitaminok (L-aszkorbinsav, piridoxin-hidroklorid, tiamin-mononitrát) szójalecitin, aroma.
Nesquik, 800 gramm, 1240 forint
A teszthez a legkisebb kiszerelést vettük meg, ami fajlagosan jóval drágább. Ahol viszont a család Nesquiket iszik, általában úgyis a nagyobb csomagot veszik, ezért úgy éreztük, korrektebb, ha annak az árát vesszük alapul. Az összetevők lenti listájából nem derül ki pontosan, hány százaléka cukor, de a tápanyagtáblázat szerint 100 gramm termékben 79,9 a szénhidrát, azon belül pedig (szintén 100 gramm termékben) 78,1 gramm a cukor. Lehet, hogy ezt nem lehet közvetlenül megfeleltetni, de annyi biztos: legnagyobb részben itt is cukrot veszünk.
„Édes de nincs mellékíze. Olyan igazi instant kakó íze van, finom. Azonnal feloldódik a hideg tejben is, illata fincsi és egy picit édes. Biztosan drága, mert nagyon finom. Kicsit kesernyés az utóíze, de ez jó, mert utálom a nagyon édes cuccokat.”
Összetevők: cukor, zsírszegény kakaópor 18%, szójalecitin, kalcium-karbonát, magnézium-karbonát, étkezési só, aroma, vitamin keverék  (C-vitamin, niacin, E-vitamin, B1 vitamin, B6 vitamin, folsav, pantoténsav, maltodextrin).
Perotti kakó (zsiráfos), 130 gramm, 179 forint
Nagyon klassz visszazárható csomagolása van, utazásnál  kiváló, kicsi a kiszerelés, és gondoltak a  visszazáró-szalagra.
„Jól oldódik, alig van kakaóillata, de az ízét jobban érezni és  édeskés” „Hideg tejben elég nehézkesen oldódik és fura szaga van. Az íze  édes, viszont van valami savanykás utóíze.” „Napközi kakaó íze van,  finom, de már ittam jobbat is.”
Összetevők: cukor, zsírszegény kakaópor 16,5%, glükóz,  szójalecitin, só, aroma, vitaminok, B1, B2, B6, E, C, B12, biotin,  pantoténsav, folsav, kalcium-karbonát.
Milka, 400 gramm, 728 forint
Nagyon szép a csomagolása, kartondobozban van a papírzacskó amiben a kakaó van. De hát ugye a külcsín nem minden...
„Szinte azonnal oldódik hideg tejben is, viszont nem sok illata van,  és az is fura. Az utóíze elég kesernyés, olyan édesítőszeres.”  „Mellékízmentes, de semmi extra.” „Eddig ez oldódik a legjobban; alig maradt száraz szemcse a tej felszínén. Nincs sok kakaóillata, ám az íze kiváló!”
Összetevők: cukor, szőlőcukor, zsírszegény kakaópor 18%, szójalecitin, konyhasó, aroma, vitaminok (niacin, B1, B6, B12, folsav).
Tesco choco drink, 800 gramm, 949 forint
Szuper visszazárható a csomagolása, ezért plusz pont járna neki, de  hát ugye most az ízre mentünk rá. Minden tök jól olvasható a  csomagolásán, jó nagy betűkkel van rá írva minden. Szerencsére, itt nem  okozott különösebb gondot elolvasni az összetevőket, ami gyakorlatilag  megegyezik a Nesquikkel, csak pluszban még van benne fahéj. És a  tesztelők szerint még jó is.
„Nagyon fura tejszín íze van, ami nem rossz, csak éppen nem kakaó.”  „Ez sem olvad fel a hideg tejben egyhamar, de pár erős kavarás után,  azért már jobb a helyzet. Elég édes, de semmiképpen sem rossz.” „Nagyon-nagyon rosszul oldódik – hideg tejben elkeverhetetlen. Illata nincs, viszont elég jó az íze, édeskés és finom.”
Összetevők: cukor, zsírszegény kakaópor 17%, szőlőcukor,  ásványi anyagok (magnézium-karbonát, kalcium-karbonát), étkezési só,  szójalecitin, aroma, vitaminok (C-vitamin, niacin, E, pantoténsav, B6,  B2, tiamin, A-vitamin, folsav, biotin, D3, B12) fahéj.
Brumi, 150 g, 249 forint
Annyira kicsik a betűk a csomagoláson, hogy elfárad a szem mire  kiböngészi az összetevőket. Ellenben - fajlagosan - elég drága, a Milka  után árban rögtön ez jön!
„Rosszul oldódik, alig van kakaóillata, kakaóíze nincs, ellenben  savanykás.” „Erről se rosszat, se jót nem tudok írni. De talán mégis:  egész nehezen oldódik hideg tejben, cukros tej, utóíz nélkül. ”
Összetevők: cukor, zsírszegény kakaópor 16,5%, glükóz,  szójalecitin, só, aroma, vitaminok, B1, B2, B6, E, C, B12, biotin,  pantoténsav, folsav, kalcium-karbonát.
Cool Cao (majmos), 600 g, 799 forint
Végre egy igazán kedvemre való csomagolás, ha már ilyen nagy  mennyiség. Műanyag üveg, csavaros fedéllel. Két plusz pont is járna  érte, ha a külalakra mennénk. Na, de sebaj, majd legközelebb!
„Jól oldódik, az illata elég jó (bár enyhe dohszag vegyül bele),  az íze határozottan hasonlít a kakaóéra, ám kissé édeskés.” „Nagyon  hamar feloldódik a tejben, a színe halovány, illata nem sok van, viszont  savanykás az utóíze.”
Összetevők: cukor, zsírszegény kakaópor 16,5%, glükóz,  csomósodást gátló (kalcium-karbonát), aroma, emulgeálószer  (szójalecitin) vitaminok (biotin, C-vitamin, niacin, E-vitamin,  pantoténsav, folsav, tiamin, B12 vitamin, B6 vitmain, riboflavin).
Tesco Value, 1000 gramm, 899 forint
„Nagyon-nagyon édes, brutális mellékíze van, kemikália vegyszerekkel, egyszerűen rémes!” „Na, megtaláltam a soha-nem-olvad-fel-a-tejben kakaót. Ráadásul ropog a kristálycukor a fogam alatt, ami elég undi. Elég sötét színe, illata viszont nem sok.” „Elég jól oldódik, ha kitartóan keveri az ember, mondjuk kábé öt perc kell hozzá, alig érezni illatot és ízt.”
Összetevők: cukor, szőlőcukor, zsírszegény kakaópor 11%, étkezési só, aroma, őrölt fahéj.
Bedeco, 800 gramm, 989 forint
Ahogyan már a bevezetőben írtam, borzasztóan kíváncsi voltam arra, hogy a Bedeco hol fog végezni a megmérettetésen. Csalódtam...
„Gusztustalan, olyan mintha valaki az aszfaltról kaparta volna fel valaki a ráolvadt tejbevonót.” „Édes fincsiség, kis kátránydarabokkal.” „Borzasztó fura íze van, maradjunk ennyiben.” „Nagyon rosszul oldódik, nincs se íze, se bűze, illetve mintha nagyon enyhén mentolos volna” „Mentolos rágógumi íze van, nekem jobban hajaz az After Eight-re, mint egy kakaóra. Mivel a mentolos csokitól behányok, nem kommentálnám az élményeimet.”
Nagyon csekély az összetevő lista, marketinges nyelven erre mondják azt, hogy őszinte kakaó, milyen kár, hogy az íze rémes. Fura, hogy több tesztelő is érzett mentolos ízt. Hogy mitől?! Nem tudjuk megmondani. Az biztos, hogy nem a vanília aroma miatt. Vagy mégis?
Összetevők: cukor, kakaó 14%, só, vanília aroma.
Név
