http://divany.hu/shopaholic/2012/06/07/melyik_a_jo_de_olcso_papirzsebkendo/
Email
 
Sokan választanak úgy papírzsebkendőt, hogy a doboza egyfajta dísze  legyen a szobának. Emiatt nem mindegy az sem, hogy milyen a csomagolása, de azért  a legfontosabb szempont persze az volt, hogy milyen használni Ennek objektív felmérésére saját könnycsatornáinkat áldoztuk be: a  teszteléshez 1 kiló  vöröshagymát szeleteltünk fel. A teszthez közismert, többségében  illatmentes és háromrétegű zsebkendőket válogattunk össze (olyanokat,  amik bármelyik hiperben is kaphatók).
Forest Ecoring, minőségi selfness termék, 100 db; 195 forint (magyar termék)
A  legnagyobb baj a százas pézsék csomagolásával, hogy  egyszerűen nem lehet őket ésszerűen kinyitni. Vagy a végét tépi szét az  ember, vagy középen vág rajta egy rést, de igazából egyik sem tökéletes  megoldás. Jó lenne, ha a gyártók végre kitalálnának valami jó módszert a  nagy kiszerelésű papírzsepik kezelhető csomagolására.
Ennek a terméknek is a szokásos nejlonborítása van, szépnek egyáltalán  nem mondható. Amiért mégis bónusz pont jár neki, hogy – nem apró betűkkel, jól látható helyen –  fel van tüntetve rajta a zsebkendők mérete, darabszáma, és hogy  hány rétegű, na meg, hogy I. osztályú cellulózból készült. Ami  valószínűleg fontos, és így is van, csak hát, maga a zsebkendő nem éppen elégíti ki  a funkcionális követelményeket: könnyen szakad; egy nagyobb fújást már nem bír ki, esetleg csak  összehajtva, és sokat sem lehet belőle használni, mert a papír kemény  (na, persze nem durva), de mégis selymes (csúszós) a felülete, ezzel  tutira kipirosítva az orrot, és egy idő után kidörzsöli az orr alatti  részt is. Nem rossz, de a jó sajna nem ilyen…
21,5x18 cm, 1,95 forintba kerül egy zsebkendő.
NATURA plusz, 100 db; 109 forint (magyar termék)
100%-ban  magyar és környezetbarát papír, ami jó. Ami rossz, hogy nagyon büdös zsebkendő, a három réteg  azonnal szétválik, így nagyon egyszerűen és gazdaságosan  lehet használni, a kérdés csak az, hogy mire?! Leginkább természetes  vizek, lápok, nádasok mellé javasoljuk, a szembe került muslicák  (óvatos!) eltávolítására. A csomagolása a mai divatnak megfelelően bizarr színösszeállítású: sötét rózsaszín alapon narancssárga és piros  kalocsai(?)  minta. A zsebkendő – már’ ha egyben maradnak a  rétegei – nem vékony, ellenben kemény, ropogós. Egy kisebb orrfújásnál  azonnal kiszakadt, a könnycseppek felitatására viszont ideális – egyszer  hajtva. Drámai hatás alig érhető el vele, mert könnyen morzsálódik.  Szóval, inkább vicces, mintsem sajnálni való, ha hüppögés közben a  szempillájára ragad egy-két papírgalacsinka. Egyetlen előnye azért van:  elég olcsó, tehát ha használhatatlan zsebkendőre vágyik, ez lesz az ön ideális ár/érték arányú terméke.
20x17 cm, 1,09 forintba kerül egy zsebkendő.
Forest, Bianka Classic forest, 100 db; 149 forint
A  csomagolásáról döntse el ön, hogy trendi-e vagy ciki. Ezen is jól  láthatóan feltüntetik a zsebkendő méretét, darab- és rétegek számát,  továbbá hogy I. osztály cellulóz. Nyilván nem véletlen, hiszen ez is a  Forest terméke. Szép kiegészítője lehet egy vidéki, magyarosan  berendezett kúriának, vagy a telefonasztalkán a horgolt terítőn. Csak hát itt is szintén esélytelen, hogy ne tegye tönkre ezt a gondosan komponált kültakarót, amikor kibontja. A papírzsebkendő szép fehér, ami nekünk, tesztelőknek nagyon bejön. Az anyaga sem szakadós, vastag, és elég puha is a papír. Jó termék, és  nem is egetverően drága. Na, meg hát magyar is…
19x21,5 cm, 1,49 forintba kerül egy zsebkendő.
Ooops! Sensitive, 100 db; 161 forint (magyar termék)
Ennek a zsebkendőnek a csomagolása mindenki tetszését elnyerte.  Ízléses, de mégis egyszerű. Leginkább fehér fürdőszobában, vagy egy  kisgyerek szobájában tudjuk elképzelni. Természetesen, amellett, hogy  szép, szintén a kinyithatatlan kategória, ráadásul a többivel  ellentétben könnyedén még csak fel sem lehet tépni, mert nyúlik a  nejlon. Kicsit becsapós, mert a zsepi illatos, ami nincsen sehol  feltüntetve a csomagoláson. Egyébként egyáltalán nem erős és  elviselhetetlen a szaga, inkább kellemes, babapopsitörlő illata van, ami  gyorsan el is illan. A papír szakadós, egy nagyobb rántástól azonnal  kettévált, és csak félbehajtva használható nátha esetén. Viszont  tökéletes a könnyek felitatására, mert guszta is, illatos is, szóval  mindent tud, ami mondjuk egy Igazából Szerelem megnézéséhez  elengedhetetlen...
20,3x17 cm, 1,61 forintba kerül egy zsebkendő.
Auchan papírzsebkendő kamilla illattal, 100 db; 105 forint (magyar termék)
(Az  igazság az, hogy azért vettük bele a tesztbe ezt a zsebkendőt, mert  kíváncsiak voltunk arra, hogy az Auchan saját márkás terméke hogy  bizonyít. És igen, tudjuk, hogy illatosított, de nem találtunk olyat,  ami illatmentes lett volna.) Ahhoz képest, hogy saját márkás termék, egészen  csinos a csomagolása, persze azért a piros madárka ott figyel a  sarokban. Sajna a csomagolás anyaga viszont szintén a nyúlósan felbonthatatlan tábort gyarapítja. A zsebkendők kamillaszerű illata már kibontás előtt is megcsapta az  orrunkat, így sajnos egy kicsit émelyítő. Kellemes meglepetés volt azonban, hogy felvágva  egészen jó az illata, más, mint csomagolt  állapotában. Óriási meglepetést az okozott, hogy ezek a pézsék meglehetősen  nagy méretű zsebkendők (annyira, hogy mérés nélkül is szembetűnő a különbség), ráadásul még puha és vastag is. Nagyon jó nedvszívó(!!), nem lyukad  ki és nem mállik szét, csak arra kell vigyázni, hogy a közepébe menjen a  cucc, mert a széleinél, ahol a dombornyomat (?!) van, elszakadhat.  Félbehajtva még papírtörlőként is használhatja, tényleg jó minőségű!  Kíváncsiak lettünk, hogy ki gyártja ez a zsepit, de sajnos a  csomagoláson csak annyit találtunk: Magyarország. Nyugodt szívvel  ajánljuk ezt a terméket!
20,3x20,2 cm, 1,05 forintba kerül egy zsebkendő.
Joker papírzsebkendő, 100 db; 121 forint (ez is magyar termék)
Ennek már a csomagolása is elképesztően  gagyi, a nevéhez hűen egy teli mosolyú, vigyorgó dzsóker  virít a borításon. A zsebkendő borzasztóan vékony, kemény és igen  kicsike. Egyből elszakadt amint belefújtuk az orrunkat, és sajnos ez is  szétmállik.
18,5x16,5 cm, 1,21 forintba kerül egy zsebkendő.
Zewa Deluxe, 90(!) db; 248 forint
Kulturáltan kibontható az  oldalánál, viszont a zsepiknél meglepődtünk: szétváltak a rétegei, és az  egyik rétege lyukas volt! Gyorsan kivettünk még egyet, az is szétvált,  de legalább nem volt lukas… Elképzelhető, hogy egy rossz szériát fogtunk  ki?!
Jó hír viszont, hogy nagyon jól szívja a nedvességet (legalábbis, ha  egyben marad a három réteg), és jó puha is. A zsebkendő legalább olyan  nagy mint az Auchanos, és minőségben is hasonlóak. Mi mégis maradnánk az  Auchan saját termékénél.
20,9x19,7 cm, 2,75 forintba kerül egy zsebkendő.
Lilla trio, 100 db; 85 forint! (magyar termék)
A  legolcsóbb zsepi a teszten. Érdeklődve vártuk, mit nyújt ezért az  árért. Annyira meg van tömve a csomagolás (illetve annyira kicsi a  csomagolóanyag), hogy inkább ajánljuk a közepén bemetszeni, minthogy a  végeit kezdje tépkedni, ugyanis olyankor esélyes, hogy sérül a zsebkendő  is. Igaz, még így is nehéz kiszedni a zsepiket anélkül, hogy ne  szakadnának el, gyűrődni legalábbis mindenképpen gyűrődik. Elvileg ez is  illatmentes változat, mi mégis felfedeztünk valami szagot, ami leginkább  az olcsó szappanéra hasonlít. Jól állja viszont a nedvességet, és nem  szakadós. A szagán kívül egyéb rosszat nem lehet róla mondani, de jót  sem… még mindig az Auchan a menő.
20,3x17,4 cm, 0,85 forintba kerül egy zsebkendő!
 
Forest, Vera papírzsebkendő, 100 db; 135 forint
Úgy tűnik, a  Forest uralja a zsebkendőbizniszt hazánkban. A Lillához hasonlóan ebbe a  zacskóba is túlzsúfolták a zsebkendőket, ezért célszerű középen  bevágni. A többi Foresttel szemben a csomagoláson nincs feltüntetve a  darabszám és a méret sem. A zsebkendő széthajtogatásakor azonnal kettévált, de a vastagabbik fele még így is használható,  mondjuk, benyálazva a gyerek arcát megtörülgetni. Később a maradék is  szétvált, szóval, ez típushibának tűnik. Elég könnyen szakad, viszont  szép fehér. A csomagolásán aranyos virágminták vannak, de a zsepi  felejthető. Kemény is, szakad is és még keskeny is…
20x17 cm, 1,35 forintba kerül egy zsebkendő.
 
Kis kokas zsebkendő gyerekeknek – rágógumi illattal, 90 db; 136 forint
Ügyes,  mert teljesíti az előbbi kívánságunkat: közepén  perforáció segíti a  csomag feltépését! Ez nagyon klassz, de ebben ki is  merült minden  pozitívuma. Sajnos, a gyerekek nagy csalódottságára a  papírzsebkendő  teljesen fehér; a helyes kis figurák, amiket a  csomagolás sugall,  hiányoznak a papírról. Meglehetősen finom, rágógumi  illatú, viszont  nagyon kemény. További hibája, hogy nagyon könnyen  szakad, ezért minimum  egyszer össze kell hajtani használatakor. Kicsi  és morzsálódik is.
Érdekes, hogy a csomagoláson a papírzsebkendőt  két szóban, papír  zsebkendőnek írták, nem tudni, hogy ez valami  marketingfogás vagy csak  egy „kis baki”. És ezt a kis kokast sem  értjük...
A csomagolására az van írva, hogy 18x17 cm. Szerintünk meg legyen 18,1x16,5 cm. 1,51 forintba kerül egy zsebkendő.
Zsebkendő
