http://divany.hu/shopaholic/2012/07/13/sorteszt/
Email
 
Alkoholmentes söröket teszteltünk íz, szag és esetenként habzás szerint: próbáltuk megtalálni azt, amelyik ebben a hőségben maradéktalanul oltja a szomjat, és még az íze is jó. Hogy teljes legyen a kép, az alkoholmentesek közé becsempésztem két alkoholosat is, továbbá az egyik fajtából véletlenül kettőt is sikerült venni, így két különböző számmal ugyanaz a sör kétszer is megfordult a kóstolók szájában. A kiértékelés közben meglepően nagy volt az egyetértés: az ízlelők nagyon hasonlóan értékelték a különböző fajtájú (márkájú) söröket. A sörteszt meglepetése: a nem jó alkoholmentes sörök májkrémszagúak (?!).
Union, 0,5 l
Már-már túlságosan is jó az illata, de sajnos megízlelve mellbevágóan nagy csalódás: nem szénsavas (?!), és borzasztóan keserű. Az utóíze mégis meglepő módon kiváló, sörre emlékeztető.
Soproni Szűz, 0,5 l
Az egyik tesztelő szerint "fura májkrémszaga van", amivel az egyik legbizarrabb ízvilágot sikerült megalkotnia. A termék amúgy nagyon jól habzik, de sajnos semmi íze nincsen! Egy másik véleményező szerint ez semmi más, mint víz némi keserű söraromával. A legalsó kategóriás sörökre emlékeztet.
Galéria: Alkoholmentes sörök (11 kép) Fotó: divany
Dreher 24, 0,5 l
Egészen sok habja van, már-már mint egy igazi sörnek, az íze viszont leginkább olyan, mint az állítólag vizezett söré a Szigeten. Egy másik tesztelő szerint gesztenyepüréíze van, ami sör lévén szintén nem sok jót ígér. Ez volt viszont az első versenyző, amitől beindultak a böfögések.
Gösser, 0,5 l
Ennél a sörnél egyértelműen azonos véleményen voltak házi sörszakértőink: ihatatlan! Vízízű és vízszagú, egyik tesztelőnk szerint "ha lehetne kapni sörfiltert, szódában áztatva hasonló ízélményt kapnánk". Olyanoknak ajánljuk, akik unják már az üdítőket, de nem szeretik a sört.
Buckler, 0,5 l
Ez végre nem kifejezetten műízű sör: van rendes habja, az íze emlékeztet a jó sörökére, és a valódi sörökhöz hasonlóan rendkívüli módon böfögtet is!
Galéria: Alkoholmentes sörök (11 kép) Fotó: divany
Heineken (kakukktojás, alkoholos), 0,5 l
Az amúgy nagyon jó reklámai miatt már-már jó sörnek tűnő Heineken a vakteszten jó nagyot bukott. "Egy kis májkrémmel vegyített szúnyogirtó szaga van" - vélték érezni a tesztelők, az íze kellemetlen. Egyik ízlelőnk szerint az átlagosnál sokkal rosszabb sörre emlékeztet, és ha csak egy felessel többet kellene belőle innia, azonnal visszajönne az egész.
San Miguel sin alcohol, 033 l
Titkon számítottam rá, hogy a spanyolok büszkesége jó helyen fog végezni, de nem így történt. Állítólag az egyik legrosszabb íze ennek a sörnek van. Meg is indultak a találgatások, hogy mire hasonlít legjobban, és ez lett belőle: olyan mint egy ócska, alsó kategóriás sör, amit műanyagpohárban minimum két napig még a napon is felejtettek, és ráadásul közben éjszaka még az eső is felhígította.
Stella Artois, 0,5 l
A teszt egyértelmű nyertese. Ennél a sörnél ugyanis az összes kóstoló szemében megcsillant a remény: létezik jó alkoholmentes sör! Meglepően hasonlít a rendes sör ízére, pont annyira keserű, amennyire kell, és egy nehezebb nap után simán el lehet hinni, hogy ez igazi sör.
Galéria: Alkoholmentes sörök (11 kép) Fotó: divany
Läufer  (a másik kakukktojás, alkoholos), 0,5 l
Igazság szerint ez a versenyző azért került be a tesztelt sörök közé, mert  éppen akciósan, 69 forintért árulták az Auchanban, és kíváncsi voltam,  hogy hogyan bizonyít a vakteszten. Jó lett volna,  ha fel tudja venni a versenyt a többiekkel, de nem csak az ára alacsony, az élvezeti értéke is. "Szavakat is nehéz találni arra, hogy mennyire ihatatlan ez a lötty!" "Pumpás ásványvízre hasonlít a leginkább, a szaga meg mint az egyhetes felmosóvízé!" "Ezt a sörnek nevezett izét nem lenne szabad forgalmazni!" - és ezek még csak a finomabb megfogalmazású vélemények.
Holsten, 0,5 l
Ez volt az egyetlen sör, amelyiknél nagyon szélsőséges vélemények születtek: valaki szerint egy rosszabb napon simán elhinné, hogy rendes sör, a másik ízlelő szerint meg nincsen habja, nincsen szaga és az íze sem emlékeztet a sörre.
Clausthaler, 0,33 l
Ennél a versenyzőnél az ízlelők mosolyogva nyugtázták, hogy aha, alkoholos sör is bekerült a mentesek közé! Igen, mint tudjuk, ez így is történt, csak nem éppen ez a sör volt az... A megtévesztés azonban teljesen jogos, ennek az alkoholmentes sörnek teljesen valódi sörszaga van, és az íze is sörjellegű. Persze akadt olyan is, aki azonnal pontosan felismerte, hogy ez bizony a Clausthaler, gratulálunk neki!
Sör
