http://divany.hu/2014/tavasz/2014/05/05/etelrendeles/
Email
 
Néhány éve teszteltünk már bio- és vegaételeket  szállító cégeket, majd a fogyasztómenük voltak soron. A piac azóta kicsit átrendeződött, és most olyan ételkiszállítók kínálatát kóstoltuk meg, ahonnan vegetáriánusok, vegánok és azok is rendelhetnek, akik valamilyen ételallergiával küzdenek. Nézzük tehát, hogyan teljesített az Avokádó, a DrSéf, a Nemsüti, a Majomkenyér és a Réparetek!
Avokádó
Mi is ez? Akiknek nemcsak az ételek és az ízek fontosak, hanem az adott hely szellemisége is, azoknak az  Avokádó Ételmanukfaktúra  jó választás lehet. A honlapjuk szerint ugyanis az a céljuk, hogy minél több ember számára megkönnyítsék az életmódváltást, emellett a beszerzésnél előtérbe helyezik a helyi őstermelőket, vállalkozásokat és így tovább. "Komoly orvosi és szaktanácsadói háttérrel, felszereltséggel és új módszerek alkalmazásával készült fel a mára már tömegbetegségeknek tűnő jelenségek kezelésének segítésére.Természetesen a betegeken kívül azokra is gondolunk, akik csak másképpen szeretnének étkezni: vegánok, vegetáriánusok, szemi vegánok, fogyni vágyók, mindazok, akik az egészséges táplálkozást helyezik előtérbe" - olvasható az oldalukon.
 
Nézze meg, mi mindent ettünk egy héten át! Galéria: Vega, vegán és egyéb ételek (41 kép) Fotó: Dívány
 
Milyen volt? A honlap és a rendelési felület közt kicsit bolyongani kell, hogy megtaláljuk az árakat és az ételeket, és sajnos nem tudtunk meg semmit ezek tápértékéről vagy összetételéről sem. A vegán menünél nem jöttünk rá, hogy mi lesz a reggeli és a vacsora: szerepel a leves, valamint a két főtétel, ami közül választani kell. Az sem egyszerűsíti az életet, hogy a megrendelési űrlap kitöltése mellett egyidőben e-mailben is el kell küldeni, melyiket ennénk. Az űrlapon ugyanis csak azt választhatjuk ki, hogy melyik hétre rendelünk, hogy vega, vegetáriánus vagy reform menüt kérünk-e, hogy teljes napi menü kell, vagy csak ebéd, esetleg reggeli és ebéd, vagy ebéd és vacsora, esetleg reggeli és vacsora, valamit azt is meg lehet adni, hogy elvitelre vagy kiszállítással kérjük, és egyéb megjegyzést is hozzáfűzhetünk. Ha pozitívan akarunk fogalmazni, "legalább van miből választani, ami jó". Ha valamit mégsem értünk, semmi gond, mindenki nagyon segítőkész és kedves, sőt előre, telefonon érdeklődtek például, hogy mikorra hozzák a hétfői menüt, hogy a reggeli időben megérkezzen és ők is úgy tudják megtervezni az útvonalat, hogy az gazdaságos legyen. Azért lehetne még javítani a csomagoláson, a leves ugyanis a többször is kifolyt.
Az étel egyébként minden nap nagyon bőséges volt, több is, amit én meg tudtam enni. Aki az igazán intenzív, fűszeres ízeket kedveli, nem biztos, hogy megtalálja a számítását, de ez még mindig jobb, mintha valami túl sós, vagy túl fűszeres, hiszen azt már nem lehet korrigálni az egyéni ízlésnek megfelelően. Én néha megsóztam néhány fogást, de ez ne legyen támpont, én igazi só- és fűszerbűnöző vagyok, és ez persze nem is túl egészséges. 
Honlap:  http://www.avokadoetterem.hu/
Speciális Ételek Forrása, DrSéf
Mi is ez? Nem vagyok benne biztos, hogy ez a neve a kiszállítónak, ugyanis a drsef.hu címet átirányítják az   etelallergiasoknak.hu  internetcímre, de sebaj, ha jó az étel, nem mindegy?  A honlapon egyébként ez olvasható a cégről. "A DrSÉF ebédjeit olyan konyhából szállítja, ahol az alapanyagok igazoltan glutén-, tej- és tojásmentesek, és a kész ételeket is akkreditált mintavétellel ellenőriztetik. A DrSÉF ebédjeit olyan konyhából szállítja, ahol az összes étel egyszerre glutén-, tej- és tojásmentes, így az Ön egészsége akkor sem kerülne veszélybe, ha a kiszállítás során véletlen összecserélés történne.Az ételallergiával és ételérzékenységgel kapcsolatos, speciális dietoterápiás kérdéseit részletesen megbeszélheti a DrSÉF orvos tanácsadójával online orvosi konzultáció keretében."
Még több kép! Galéria: Vega, vegán és egyéb ételek (41 kép) Fotó: Dívány
Milyen volt? Az egyheti menü ára 9150 forint, de ez köszönhető annak is, hogy a szerkesztőség (III. kerület, Flórián tér) már kiesik az ingyenes kiszállítás területéből, így  naponta plusz 350 forintot rászámoltak . Viszont a teszteltek közül ez volt az egyetlen olyan kiszállító, amelyiknek könnyedén ki tudtam igazodni a honlapján. Ami miatt még nagyon szimpatikus volt ez a cég, hogy minden étel csomagolásán olvasható az adott fogás energiatartalma, ami például fogyókúrázóknak nem lényegtelen infó. De itt sajnos vége a pozitívumoknak, ugyanis már a csomagolással meggyűlt a bajom - hiába próbáltam letépni a fóliát, apró darabokban tudtam csak leoperálni a műanyag doboz tetejéről. Ez leginkább a levesek esetében volt kellemetlen, mert ilyenkor az utolsó(ra sikerült) rántásnál általában kiloccsant a tartalom, a fólia lelógó cafatai pedig rendre megmártózhattak a lében. Mikor a harmadik nap után a kiszállítónak elpanaszoltam a problémám, elmagyarázta, hogy azt melegítés után kell levenni a dobozról - miután így is kipróbáltam, annyi derült ki, hogy bár így valamivel valóban egyszerűbb, de azért még így is voltak vele problémák. Oké, ezen túltettem volna magam, ha az étel miatt megérte volna - de sajna nem így volt, szinte mindig minden úszott az olajban (szerintem tévedés, ha esetleg ezzel akarják ellensúlyozni, hogy tulajdonképpen semmi nem lehet benne, se tej, se glutén, se tojás, se hús). Ráadásul nem volt olyan főétel a menüben, amiben ne lett volna gomba, ami elég lelombozó tud lenni, főleg, ha valaki nem szereti. Összességében a levesekkel meg voltam elégedve, a legtöbb főételt viszont messziről elkerülném. Sajnos elég nagy csalódás volt, hogy ha egészségesen szeretnék étkezni, még mindig a legmegbízhatóbb az, ha otthon, saját kezűleg készítek el mindent.
Honlap: http://etelallergiasoknak.hu/
Majomkenyér
Mi is ez?  "Azért indítottuk a Majomkenyeret, mert szeretünk enni. Meg azért, mert ez néhányunk számára nem egyszerű és problémamentes része a mindennapoknak. Aztán meg azért, mert tudjuk, hogy minden nehézség ellenére lehet élvezni is egy diétát. Nem, nem a fogyókúrákra gondolunk, hanem a kényszerű vagy önként vállalt életmódra, amikor egy tudatos, ésszerű vagy elkerülhetetlen döntés miatt nem ehetünk vagy nem akarunk megenni mindent, ami a legtöbbek számára mindennapi étel. A Majomkenyér azoknak a "tiszta ételeknek" az oldala, amelyeket egyaránt gond nélkül ehet egy táplálékallergiával, táplálékintoleranciával együtt élő, vagy a diétát tudatosan, önként választó férfi és nő."
Kattintson a többi fotóért! Galéria: Vega, vegán és egyéb ételek (41 kép) Fotó: Dívány
Milyen volt: A vegán kisadag menüt rendeltem, aztán sajnos kiderült, hogy olyan mohó vagyok, hogy nekem a kis adag meg sem kottyan, ezért kértem egy módosítást, és upgrade-eltem nagy adagra. Kicsit meglepett, hogy ennek ellenére másnap is kis adagnak hívták, ami érkezett, de aztán kiderült, hogy csak a címkét cserélték fel. Ennek ellenére sem éreztem azt, hogy belefulladtam az ételekbe, főleg az avokádós csokikrémet éreztem a maga kb. másfél centis magasságával kevésnek a doboz alján, még ha vigasztalt is a tudat, mennyi kalóriától mentett meg a cég. A kölespudingról viszont csak szuperlatívuszokban tudok beszélni, és nem is igazán volt olyan étel, amire finnyogtam volna, kivéve egy brokkolilevest, amit több tesztelő szerint is elsóztak, így kénytelen voltam kiönteni. Ízben nem rosszak, de nem mernek olyan bátran kísérletezni az ízekkel mint Répáék, viszont bármi problémám volt, maximálisan törődtek velem, amit nagyon értékeltem. Aki szeretne egészségesen és kicsit klasszikusabb ízvilággal étkezni, az bátran válassza a Majomkenyeret, ja, és bónusz: van nekik alacsony glikémiás indexű menüjük is!
Honlap: http://majomkenyer.hu
Nemsüti
Mi is ez? A Nemsüti egy kis boltként indult a Pozsonyi úton, hamar híre ment a környéken. Ma már házhozszállítást is vállalnak.  "Úgy állítottuk össze a menüt, hogy az ne riasszon el egy megrögzött húsevőt se, de a vegán és makrobiotikus konyha kedvelői is találjanak kedvükre való ételt. Az alapanyagokat mindig a legjobb helyekről szerezzük be. A zöldséget és gyümölcsöt piacokról és őstermelőktől, a sajtokat kedvenc nagykereskedésünkből hozzuk, ahol igazi különlegességeket is felfedeztünk már. Sokszor az aktuális idény zöldségekhez és gyümölcsökhöz igazítjuk menünket, hiszen az emberi szervezet számára a legértékesebb vitaminok és ásványi anyagok ily módon tudnak hasznosulni a legjobban" - olvasható a honlapon.
Így néztek ki a tesztmenük! Galéria: Vega, vegán és egyéb ételek (41 kép)
Milyen volt? Egy hétre 6800 forintot fizettem, ezért három napra kétfogásos (leves+főétel) menüt kértem, két napra pedig pluszba még egy sütit is  (bár a pénteki kajámat végül sajnos nem tudtam letesztelni, nem jutottam be érte a szerkesztőségbe). Az ár nem rossz, nagyjából ugyanennyit kifizetnék, ha minden nap a szerkesztőség közelében lévő menzán ebédelnék, kár, hogy ott sokkal rosszabb kaját kapnék ugyanezért. Az egyhetes vegaság nem okozott gondot, hosszabb távon is tök jól elélnék hús nélkül, viszont a hal egy idő után hiányozna. A napi menüben zónaadagok szerepelnek, ez először kicsit kevésnek tűnt, de az első nap után már nem izgultam, sosem maradtam éhes, sőt, többször hagytam is valamennyit a főételből. Összességében: ha vállalnának normális időben kiszállítást hozzánk is (itthonról dolgozom), és nem kellene naponta berohangálnom az ebédért a szerkesztőségbe, máskor is rendelnék tőlük. A kaja jó minőségű, bár időnként kicsit krumplinehéz, aminek gondolom gazdaságossági okai vannak. A leveseket fedeles pohárban, a főételeket kartondobozban hozzák, én nem túl messzire, autóval szállítottam haza a menüket minden nap, ez alatt nem folyt ki semmi. Az egyetlen, ami kicsit béna volt, hogy megrendelés után sehol nem találtam nyomát annak, mit is rendeltem és mennyiért. Nincs részletes visszaigazoló e-mail, a holnapon a személyes menüben sem találtam meg, és kiszállításkor sem derül ki a dobozokról. Ez általában talán nem olyan fontos, de nekem a cikk miatt pontosan kellett, így minden nap a holnapról vadásztam össze, mit is eszem. Ami a kaja mellett is jó: a honlap átlátható, a rendelés egyszerű, a nemsütisek pedig telefonon is kedvesek.
Honlap: http://www.nemsuti.hu
Réparetek
Mi is ez?  "Azért dolgozunk, hogy sokak igényét kiszolgálhassuk, és egyben bebizonyítsuk: az egészséges igenis finom. Sok embernek tudjuk biztosítani frissen készített, melegen kiszállított, egészséges ebédjét, azonban nem mindenkinek: családias keretek között működő konyhánkban csak korlátozott számú megrendelést tudunk felvállalni, hiszen mindenki tudja, hogy a tömegtermelés nem a minőségről szól...kiszállított ízeink nemcsak azért tiszták, mert mentesek minden adalékanyagtól, és ezért egészségesek, hanem azért is, mert valóban érezhető bennük minden egyes hozzávaló íze, valamint az étel elkészítésében résztvevők munkatapasztalata és szeretete."
Még több kép! Galéria: Vega, vegán és egyéb ételek (41 kép) Fotó: Dívány
Milyen volt:  A Réparetek már a nevével is elvarázsolt minket, a honlapjuk is szép, bár viszonylag sokat kellett küzdeni, mire rájöttünk, hogyan lehet előcsalogatni az árakat. Ami nagyon hiányzott, az a kalóriatartalom feltüntetése, és az összetételnek is örültünk volna, hiába tudjuk, hogy "mindenmentesek" az ételek. Mi a fitnesz menüt teszteltük, amely salátából, egy gyümölcs- vagy zöldségléből és egy főételből állt. Az ételek alapvetően finomak, nem túl fűszeresek, és tényleg érezni, hogy odafigyelve készültek. De - és sajnos jön a de - ami sokat rontott a dolgon, hogy a saláta minden nap ugyanaz a pesztós zöldsaláta volt, így a harmadik napon már elég erőteljesen untuk, ráadásul a csomagolása biztosan környezetbarát volt, de hogy nekem kétszer folyt ki a táskámban, az is biztos. Ami nem tetszett, hogy a fitneszmenüről az ember azt vélelmezi, hogy kevés kalóriát tartalmaz, ehelyett találkoztunk burgonyával, tésztával, és - ami a lefájóbb - fehér rizzsel is. Pont olyan volt, mintha a kínaiban rendeltük volna, ezért viszont nem szívesen fizetünk ennyi pénzt. Amit nem szerettem, hogy viszonylag későn érkezett az ebéd (12:30 környékén), illetve,hogy az árak is csak belépés után láthatóak. Viszont lehet szűrni ételtípusra (én pl. nem szeretem a csípőset), és a megadottak szerint beállítva nem listázza be azon ételek sorát, melyben csípős fűszerek vannak. Ami mellett viszont nem lehet elmenni, azok a levek: engem egyébként is könnyű levenni a lábamról mindenféle színes levekkel, ez nekik is sikerült. Ittunk céklásat, gyömbéres-répásat és más finomságokat, mindegyik isteni volt. Minden negatívum ellenére ajánlanám a Réparetket, mert izgalmas ízeket tudnak alkotni, és még jól is főznek. 
