http://divany.hu/shopaholic/2012/03/04/virsli/
Email
 
A virsli nemcsak szilveszterkor kerül az asztalra, és sok híve és ellenzője van. A kínálat talán azért olyan széles körű, hogy senki se maradjon ki. Hatan ültünk egy asztalhoz, hogy megvizsgáljunk 15 fajta virslit, ami még mindig a teljes választék szűk szelete: a csomagolásra, ízre és illatra voltunk kíváncsiak.
Baroni Bécsi Würstchen, 243 forint/200g
Kicsit füstös az illata, többen azt  feltételezték, hogy ez a Füstli. Az egyik tesztelő foga alatt roppant  egy kis porcogószerű valami, állítása szerint „ez nagyon rémisztő  volt". Ettől eltekintve, nagyon finom, ízletes, nem műbeles virsli!
A  maximális 5 pontból, négyet ért el.
Összetevők:
55% sertéshús, 5% marhahús, víz,  burgonyakeményítő, nitrites pácsó (jódozott só, tartósítószer:  nátrium-nitrit), fűszerkeverék, fűszerkivonatok, dextróz, stabilizátor:  difoszfátok, polifoszfátok; ízfokozó: nátrium-glutamát; élesztő,  antioxidáns: aszkorbinsav, színezék: kárminsav, aroma, sűrítőanyag:  guargumi; szójafehérje, savanyúságot szabályozó anyag:  nátrium-karbonátok. Mustárt, szóját tartalmaz. Nyomokban búzát, tojást,  tejet, pisztáciát, mandulát és zellert is tartalmazhat.
Összetevőkben viszont nem annyira ideális: csak 60% húst tartalmaz és emellett rengeteg tartósítószert, ízfokozót, stabilizátort és aromát.
Nitrites pácsó
A nitrites pácsó (E249, E250) a legtöbb húsipari terméknek, így a virsliknek is igen gyakori összetevője. Szép színt ad a húsoknak, és felerősíti a pác aromáját, emellett segít, hogy minél több vízből, zsírból (és minél kevesebb húsból) lehessen a termékeket előállítani. Vizsgálatok alapján fogyasztása számos egészségügyi kockázatot rejthet (pl. gátolja a vas felszívódását; degeneratív elváltozásokat idézhet elő a belső szervekben). A legnagyobb veszélyt mégis az jelenti, hogy a nitritekből emésztés illetve sütés során erősen rákkeltő nitrózaminok keletkezhetnek. Elfogadható napi beviteli mennyiség 0.06 mg/kg nitrit-ionra vonatkoztatva. Forrás: Vitamin Sziget
Orsi Baromfi Virsli, 469 forint/240g
Alig van íze, de az is  roppant kellemetlen. A teszt végén, amikor kiderült, hogy melyik tálkában  melyik termék volt, mindenki megdöbbent ezen az eredményen. Az Orsi  virsli gyerekkorunk kedvenc virslije volt, és jellegzetes ízre  emlékeztünk, amit a teszten sajnos nem adott vissza. És mennyi E-betű van benne??!! Műbeles virsli.
A  maximális 5 pontból, 2,75 pontot ért el a kóstolón.
Összetevők:
Gépi csontozású  baromfihús (47% csont is??), víz, baromfihús (7%), baromfibőr,  mechanikusan lefejtett baromfihús, sertésszalonna, szójafehérje,  étkezési só, fűszerkeverék: paprikakivonat, stabilizátor (E451), glükóz  szirup, fűszerek és fűszerkivonatok, ízfokozó (E621), szárított zöldség  (fokhagyma), antioxidáns (E316), stabilizálókeverék  {sűrítőanyagok (E417,E415,E407a), zselésítőanyag (E508), dextróz}, füstaroma, színezék (kármin), tartósítószer (nátrium-nitrit).
100 g termék átlagos energiatartalma 256 kcal.
Összetevőkben viszont nem annyira ideális: 47% csont és baromfihús és csak 7%-ban tartalmaz „rendes húst". A tartósítószer, ízfokozó, stabilizátor és aroma ebben a termékben is megtalálható dögivel. Arról már nem is beszéljünk, hogy túl sok az E-betű : E621 nátrium-glutamát, E451 trifoszfát, E316 nátrium-izo-aszkorbinsav, E508 kálium klorid-zselésítő anyag, E417 sűrítőanyag, stabilizátor; E415 xantángumi sűrítőanyag, stabilizátor; E407 a-karragén, feldolgozott euchemamoszat, sűrítőanyag, stabilizálószer, zselésítő anyag, emulgeálószer. Érdekes, hogy némely szexuális síkosítógél, valamint egyes óvszerek is tartalmaznak karragént.
Wagner & Delicat - Frankfurti virsli, 949 forint/480g
Az egyetlen olyan virsli a teszteltek közül,  amelyik párban van, ezért kulturáltan szervírozható! Ráadásul – ha már a  kiszerelésről beszélünk –, érdemes megemlíteni, hogy a takarékosság és a  minőségmegőrzés jegyében 4 × 2 darabos elkülönített zsugorfóliába  csomagolják. Enyhén füstölt  és nagyon roppanós, nem rossz, de a jó nem ilyen! Nem műbeles virsli.
3,75  pontot kapott az ötből.
Összetevők:
Nagyon fura, hogy 84% húst tartalmaz, mégsem  ízlett a kóstolók felének... Sertéshús (84%), szalonna, ivóvíz,  étkezési só, fűszerek, tartósítószer: nátrium-nitrit, laktózmentes.
Ha nem íz alapján vásárolnánk a virsliket ez az elsők között szerepelne, ugyanis kevés benne a nem odaillő szer. Legalábbis a címkéje szerint.
Baroni Frisli, 299 forint/2x140g
Nagyon vékony kis virslicske, és igen kellemes, füstölt illattal.  Azt hittük, az íze is jó lesz, tévedtünk! Az előnye, hogy legalább nem  műbeles.
3,25 pontot kapott az ötből.
Összetevők:
62% baromfihús,  ivóvíz, szalonna, savanyúságot szabályozó anyagok: kálium-laktát,  nátrium acetát; étkezési só, szójafehérje, fűszerkeverék (emulgeálószer:  difoszfát, antioxidánsok: citromsav, nátrium-izo-aszkorbát; ízfokozó:  nátrium-glutamát, aroma, fűszerkivonatok), természetes folyékony  füstaroma, tartósítószer: nátrium nitrit.
100 g energiatartalma 236 kcal.
Itt aztán sok az adalékanyag: nátrium-acetát E262, tartósítószer, difoszfát : Maximum napi beviteli mennyisége 70 mg/testsúlykg, de ez az összes foszfortartalmú vegyület együttes mennyiségére vonatkozik, E316 nátrium-izo-aszkorbát - tovább marad élénk tőle a hús színe, nátrium-glutamát E621, az egyik legismertebb, leginkább használt élelmiszer adalékanyag.
Ponnath Die Meistermetzger duó csomag, 819 forint/2x200g
Ez a virsli maga volt a csoda!  Ínycsiklandó az illata, és elképesztően finom az íze. A kóstolók  egyöntetűen a virslik királyának hirdették ki! Jó vastag, roppanós a bőre,  és az íze fenomenális. Ez hasonlít legjobban a régi igazi virsli  ízéhez. Extra a csomagolása is, mert a dupla műanyag dobozt le lehet  fagyasztani vagy a hűtőben tárolni. Külön plusz pont jár neki, mert glutén-  és laktózmentes, így allergiások is nyugodtan fogyaszthatják!  Összetétel szempontjából is kedvező: 72% húst tartalmaz.
4,75  pontot kapott a maximális 5 pontból.
Összetevők:
pulykahús 72%, pulykazsír,  ivóvíz, nitrites pácsó, {jódozott étkezési só, tartósítószer: nátrium  nitrit}, fűszerek, fűszerkivonatok, stabilizátor: difoszfátok,  antioxidáns: aszkorbinsav, szőlőcukor, juhbél, füst.
Összetevőiben felettébb érdekes, hogy mit takarhat a füst. A 72% hús viszont az előnyére válik, bár a nitrites pácsó és a difoszfátok nem a legmenőbb.
Dulano Bécsi Virsli duó csomagolás, 699 forint/2x200g
Szintén nagyon klassz a csomagolása, csak  lehetne kisebb is a doboz, hiszen így – amellett, hogy kidobásakor a  műanyag szennyezi a környezetet – rengeteg helyet foglal, és a  virsli meg elveszik benne. A virslinek nagyon finom az illata, finom,  bár egy kicsit sós és jó roppanós. Nem műbeles virsli.
4,5 pontot  ért el a maximális ötből.
Összetétel szempontjából is jó helyen  szerepel, ugyanis 85 százalékban tartalmaz húst.
Összetevők:
85% sertéshús,  sertésszalonna, ivóvíz, étkezési só, fűszerek (mustárlisztet, zellert  tartalmaz), fűszerkivonatok, dextróz , glükózszirup, ételízesítő  (kukorica- és repcefehérje, étkezési só, növényi zsír), stabilizátor:  difoszfátok, nátrium-citrát; antioxidáns: aszkorbinsav, tartósítószer:  nátrium-nitrit, természetes juhbél, bükkfafüstön füstölt.
100 g  energiatartalma 283 kcal.
85% hús, zseniális! Csak kár benne a difoszfátok és a nátrium-nitirt.
Tesco Value Baromfi Virsli, 629 forint/kg
Gyönyörű a színe ennek a vörös árunak,  legalábbis addig, amíg meg nem szabadítjuk a vörös színű műbéltől…  Lebontás után a tesztelők is olyan sápadtak lettek, mint a szerencsétlen  virsli. Jó a rosszban, hogy se íze, se bűze nem volt, viszont  borzasztóan elsózták. Az alkotóelemeket nézegetve látszik, hogy a  készítők igazán kitettek magukért: nem sajnálták beletenni mindazt, ami  nem állati eredetű. Talán e termék összetevőinek leghosszabb a listája.
1,75  pontot sikerült bezsebelnie az ötből.
Az ára nem rossz, ezért  kifejezetten ajánlott a készítése, ha olyan vendégeket vár, akiket nem  tud lerázni! Higgye el, a vacsora után többet nem fognak kuncsorogni a  találkozásért!
Aki meri, nyugodtan adhatja a  kutyájának-macskájának kiegészítésképpen.
Egyébként, nemcsak  azért jó a fogyókúrázóknak, mert 100 gramm termékben mindössze 196 kcal energiatartalom  van, hanem, mert az első harapás után elmegy a kedve az evéstől.
Összetevők:
baromfihús  40%, ivóvíz, baromfibőr, sertésbőrke, szójafehérje, étkezési só,  módosított keményítők (acetilezett-dikeményítő-adipát, acetilezett  keményítő), sűrítőanyagok: guargumi, xantán-gumi, feldolgozott euchema  moszat, taramagliszt), stabilizátorok: (nátrium-alginát, difoszfátok,  trifoszfátok), dextróz, savanyúságot szabályozók (nátrium-acetát,  kalcium-laktát, citromsav, nátrium-citrátok, almasav), antioxidáns  (D-eritroaszkorbinsav, aroma, fűszerek, fűszerkivonatok, ízfokozó,  (nátrium-glutamát), zselésítő anyag (kálium-klorid), szilárdító anyag  (kalcium szulfát), színezék (kárminsav), tartósítószer (nátrium-nitrit).
Ehhez nincs mit hozzáfűzni...
eFeF Baromfivirsli, 379 forint/500g
Ennek a virslinek is gyönyörű színt  kölcsönöz a műbél, tehát eléggé becsapós a csomagolása. A virsli csúszkál túl bő kabátjában, ami viszont lebonthatatlan. Erőteljes hagymás  szaga van, és úgy néz ki felszeletelve, mint egy rossz minőségű, olcsó  párizsi. Volt olyan tesztelő, aki nem is merte megkóstolni. Erőteljes  mellékíze van, és enyhén sós is. Sajnos, ez egy gyomorforgató darab.  Előnyére szólhatott volna pedig, hogy glutén-, laktóz- és szójamentes. De ez kit érdekel, ha  ehetetlen?
2,5 pontot kapott a maximális ötből.
Összetevők:
Baromfihús  67%, ivóvíz, baromfizsiradék, nitrites pácsó (étkezési só és  tartósítószer: E250, burgonyakeményítő, fűszerek, ízfokozó (E621),  szőlőcukor, stabilizátor (E450), aromák (füstaromával), antioxidánsok  (E300, E301), színezék (E120).
100 g energiatartalma 214 kcal.
Ebben a termékben is sok az E-betűs adalékanyag.
Csirke rudacska, 233 forint/100g
Az első meglepetés az volt, hogy a  virslinek szép a színe, és nem a róla lebontott műbélnek. Ez eléggé  megnyerő volt, és kíváncsian vártuk, hogy ízre hogy bizonyít. Sajnos, a  várt hatás elmaradt, íztelen, szagtalan, olyan mintha gumit rágna az ember.
3  pontot kapott a maximális ötből.
Összetevők:
64% szeparált csirkehúspép, 19%  ivóvíz, 10% csirkebőrke, burgonyakeményítő, só, tartósítószer:  nátrium-nitrit, nátrium-acetát; szójafehérje, stabilizátor: difoszfátok,  trifoszfátok, polifoszfátok, sűrítőanyag: guargumi, zselésítőanyag:  feldolgozott euchema moszat, antioxidáns: nátrium-(D-eritroaszkorbát),  citromsav, ízfokozó: nátrium-glutamát, dinátrium-5'-ribonukleatidok,  fűszerek és fűszerkivonatok, színezék: kárminsav, kurkuminok; szárított  zöldség (fokhagyma).
dinátrium-5'-ribonukleatidok E635, nátrium-nitrit E250, tartósítószer, nátrium-glutamát és csirkebőrke.
Pick Sertésvirsli, 699 forint/720g
Elég szörnyű, hogy a Pick a nevét adja egy  olyan termékhez, amelyben mindössze 45% hús van, ráadásul a megtévesztő, sötét  színű műbél ízletes lakomát ígér. Helyette viszont sápadt virslit ad, ócska ízzel. Szerencsére semmilyen szaga nincsen, mert elég  visszataszító lenne, ha a förtelmes íz mellé még szag is társulna. Ennél  a virslinél jött el az a pont, amikor a tesztelők kinyitottak egy üveg  bort. Muszáj volt leöblíteni…
1,5 pontot kapott a maximális  ötből.
Összetevők:
Sertéshús 45%, ivóvíz, bőrkeemulzió, sertésszalonna,  szójafehérje, sűrítő anyagok (E412, E407a), burgonyakeményítő, étkezési  só, stabilizátor (E450), szőlőcukor, cukor, őrölt szárított fűszerek,  antioxidáns (E316), természetes aromák (borskivonat, fokhagyma,  paprika), ízfokozók E621, E627, E631), füstaroma, tartósítószer (E250).
100 g  energiatartalma 225 kcal.
Azt sem lehet sajnos elmondani, hogy a Pick termékben nincs tartósítószer, ízfokozó, stabilizátor és aroma. Rendesen megtömték a kevéske húst tartalmazó virslit sok oda nem illő anyaggal.
Pikok hagyományos füstöléssel természetes  bélben, 913 forint/500g
Hurrá! felkiáltással nyugtáztuk, hogy a  lengyel cég nem akar átverni, nincsen a virslin sötét műbél, úgy halovány,  ahogy van! Egyáltalán nem roppanós a virsli, viszont szagtalan és  íztelen.
3 pontot kapott, de csak azért, mert nem akar becsapni a gyártó, na meg azért, mert mégiscsak 80% húst tartalmaz…
Összetevők:
80%  sertéshús, víz, sertészsír, nitrites pácsó (jódozott só, tartósítószer:  nátrium-nitrit), fűszerkeverék, szójafehérje, dextróz, maltódextrin,  stabilizátorok: trinátrium-citrát, difoszfátok, nátrium-acetát;  antioxidáns; nátrium-izoaszkorbát, természetes bél, füst.
Nem érdemes azt taglalni, hogy milyen adalékanyagokat tettek a vörös áruba, hiszen ehetetlen. Persze plusz pont jár neki a 80% hús miatt.
Füstli bükkfával füstölt pulykavirsli, 699 forint
Nagyon finom füstölt illata van, bár elég  vékonykák a virslik. Nem kifejezetten roppanós, de hát, nem is így  hirdeti magát. Nem műbeles, és az egyik tesztelő négyéves kisfia és  egy kiskutya teljesen a bűvkörébe estek.
4,25 pontot ért el a  maximális ötből.
Összetevők:
pulykahús 63%, gyártási szalonna, ivóvíz,  kollagén, savanyúságot szabályozó anyagok (ecetsav, tejsav),  emulgeálószerek (cellulóz, lecitinek, szóját tartalmaz), étkezési só,  stabilizátorok (difoszfátok, trifoszfátok), fűszerek, fűszerkivonatok,  mustármagliszt, szőlőcukor, savanyúságot szabályozó anyagok  (glükono-delta-lakton), antioxidánsok (nátrium-D-eritroaszkorbát,  citromsav), ízfokozók (nátrium-glutamát), füstaromák, tartósítószerek  (nátrium-nitrit). Allergén anyagok: a termék szóját és mustárt  tartalmaz.
100 g energiatartalma 255 kcal.
Ezt a húsrudat sem kímélték: difoszfátok, trifoszfátok , maximum napi beviteli mennyisége 70 mg/testsúlykg, füstaromák (ami azért érdekes, mert elvileg bükkfán füstölik, így teljesen fölöslegesen pakolnak még pluszban bele füstaromákat).
Pick Békebeli Roppanós Sertésvirsli, 669 forint/275g
Ismételten Pick és ismételten elég kevés  hústartalommal (a megnevezésében nem értjük a „Békebeli” jelző  használatát, vagyis értjük). Mindenki étvágyát elvette az első virsli,  amin egy kis  fikadarabnak tűnő valami díszelgett. Elég nehezére esett mindenkinek  ezután a kóstolás, de azért megbirkóztunk a feladattal. Nincs  elviselhetetlen íze, viszont nagyon sós. Kemény, roppanós a bőre.
2,5  pontot kapott a maximális öt pontból.
Összetevők:
Sertéshús 48%, marhahús  21%, víz, sertésszalonna, étkezési só, fűszerek, emulgeálószer (E450),  aromák, füstaroma, fűszerkivonatok, savanyúságot szabályozó (E262),  tartósítószer (E250).
A termék majdnem 70% húst tartalmza, ami szép teljesítmény. Az előző Pick áruhoz képest, még az E-k is csökkentek.
Saga Frankfurti Pulykavirsli, 669 forint/345g
Bár a Saga-termékek általában egészen finomak, ez a  virsli nem nyerte el a kóstolók ízlését. Becsapós műbeles a  csomagolása, de meglepően jó az illata. Sajnos ez az ízére már nem  mondható el: olyan, mint az olcsó párizsikosár.
2,75 pontot  kapott a maximális ötből.
Pulykahús 50%, pulykabőr, ivóvíz,  csontokról mechanikusan(!?) lefejtett pulykahús 7%, antioxidánsok: nátrium-  és kálium-laktátok, Nátrium-D-eritroaszkorbat, citromsav, szójafehérje,  burgonyakeményítő, étkezési só, stabilizátorok: difoszfátok,  trifoszfátok, fűszerek, fűszerkivonatok, mustármagliszt, szőlőcukor,  savanyúságot szabályozó anyagglüko-delta-lakton, izfokozó:  nátrium-glutamát, színezék: paprikakivonat, füstaroma. Tartósítószer:  nátrium-nitrát. Allergén anyagok: A termék szóját és mustárt tartalmaz.
100 g energiatartalma 273 kcal.
Ebben a termékebn is van E-s anyag, csak éppen névvel feltüntetve: nátrium-D-eritroaszkorbat E316, difoszfátok, trifoszfátok E451i, E451ii, nátrium-glutamát E621, nátrium-nitrát E251 . A csontokról mechanikusan lefejtett pulykahús sem a legbizalomgerjesztőbb dolog...
Sausage Chicken, 425 forint/kg
Nagycsaládos kiszerelésben kapható a  Lidl-ben. Műbeles virsli, szörnyű szaggal. Annyira érezni a  tartósítószert rajta, hogy többen elálltak a megkóstolásától.  Szerencsére az egyik srác nátrium-glutamát-függő (tartósítószer), ő  élvezettel majszolgatta a többiek számára ehetetlen virslit. Állítása  szerint, ízre nagyon hasonlít a vietnami zacskós levesekhez.
Mivel  az egyik elfajzott ízlésű tesztelő a maximális pontot adta a  nátrium-glutamát miatt, megmenekült attól, hogy 1  pontot szerezzen be magának a Sausage Chicken.
1,66 pontot  kapott a maximális ötből.
Összetevők:
43% szeparált  pulykahús, 18% csirkehús, baromfibőr és -zsír, víz, szójafehérje,  burgonyakeményítő, fűszerek, stabilizátor: nátrium-acetát, citromsav;  tartósítószer: nátrium-nitrit, antioxidáns: nátrium-aszkorbát, ízfokozó:  nátrium-glutamát; természetes aroma, mustár.
61 százalékban tartalmaz pulyka- illetve csirkehúst, de sajnos baromfibőrt, nátrium-acetátot E262 , nátrium-nitritet és nátrium-glutamátot is. Bár, a kóstolón szereplő virslik között, megállja a helyét összetétel szempontjából.
Tetszik önnek a Dívány Shopaholic blogja? Keressen bennünket a Facebookon !
Címkék:
