http://divany.hu/alapkonyha/2015/03/16/cheddar/
Email
 
Pár éve kezdett beszivárogni kis hazánkba is ez a sajtfajta, amit az Egyesült Királyságban előszeretettel fogyasztanak, csak úgy, mint mi a Trappista sajtot. A cheddar egy tehéntejből készült sajt, leginkább narancssárga közepesen sárga és nagyon halvány sárga színekben kapható. Sokan hihetik, hogy a színe az érlelése miatt lett ilyen, esetleg a fajtáját különböztetik meg vele, de az az igazság, hogy ez csak egy színezék a sajtban, ami leginkább annatto , vagy piros paprika. (Egyébként az annatto rendkívül jó színező édességekhez is, kicsit édeskés az íze és nem is drága, mert nem kell belőle sok.) 
A mostani kóstolón előrecsomagolt és lédig (kimért) cheddart is kóstoltunk, összesen tizennégyet. De, hogy ne érje szó a ház elejét, ketté vettük a termékeket, és az egyik halmazban a kimértek voltak, a másikban a csomagoltak, és így a két csoport legjobbjait mutatjuk meg, természetesen a pontszámaink alapján. Egy kakukktojás volt: a laktózmentes cheddar sajt, ezt a csomagoltakhoz soroltuk, és nem csak azért, mert nem lédig termék, hanem mert ez volt az egyik legdrágább is a teszten. 
Galéria: Cheddar teszt Fotó: Dívány
Az igazi cheddar sajt jó zsíros, omlós, törékeny és nagyon erős ízű (a mature legalábbis). Ezen szempontok alapján kerestük a legjobbakat. Kizárólag az ízére és az állagára adtunk pontszámokat, a termékeket semmilyen tudományos szempont alapján nem vizsgáltuk. 
Cheddar
A Cheddar Anglia legkedveltebb sajtja. Tehéntejből készült kemény sajt, színe szalmasárga, illetve színezve narancsvörös. Állaga enyhén törékeny. Íze erőteljesen aromás, kissé fanyar, a dióra emlékeztet. Anglián kívül az angol nyelvterület több országban is készítenek, többek között az USA-ban, Ausztráliában, a Dél-afrikai Köztársaságban, Kanadában. Emiatt az íze és minősége elég változatos. Nevét az angliai Cheddar (é. sz. 51° 16′ 43″, ny. h. 2° 46′ 40″) településről kapta. A cheddar sajtot neve és eredete ugyan egy adott településhez köti, mégsem részesül az Európai Bizottság védett földrajzi eredetű (protected designation of origin – PDO) termék címében. Zsírtartalma legalább 48% a szárazanyag arányában. Forrás: Wikipédia.org
A maximálisan elérhető pontszám 45 volt, a legjobb egy kimért lett, de sokan meg sem közelítették még a harmincas ponthatárt sem. 
Galéria: Cheddar teszt Fotó: Dívány
A tesztelők között volt aki imádja az erős cheddarokat: „Imádom a cheddar sajtokat, és nagyon örülnék, ha itthon is elterjedtebb lenne, meg ha nem lenne annyira drága. Kifejezetten szeretem ha erős az íze, úgyhogy remélem lesz ilyen.” és volt olyan is, aki az enyhébb változatot kedveli: „Azóta eszem cheddart, amióta Angliában éltem, és ott kerestem valami trappista jellegűt, a fehér cheddar volt ehhez a legközelebb. Bírom az erősebbet is, de azt csak módjával és ritkán eszem.”  
Csomagolt cheddar sajtok:
Utolsó helyezett: McLelland, Seriously mild cheddar (kék), 18,5 ponttal
Sosem gondoltuk volna, hogy az eddig favoritként ismert McLelland lesz az utolsó. Ráadásul ez az egyik legismertebb cheddar is hazánkban, és Angliában is a legtöbb boltban megtalálható. Gumis és nem is elég száraz. Íze nem sok van, mostantól nem ezt fogjuk leemelni a polcról.
Galéria: Cheddar teszt Fotó: Dívány
„Ez is tehénszerű, és ez nem segít rajta.” „Ez a legrosszabb.” „Na ez valami kakukktojás. Szétesik, nincs íze, csak valami förtelmes utóíze. Nagyjából olyan, mintha én elkezdeném most köpülni a tartós tejet, és azt várnám, hogy cheddar lesz belőle."
Hatodik helyezett: McLelland, Seriously mild red cheddar, 21 ponttal
Itt a bizonyíték arra, hogy ennek a márkának a sajtjai, tényleg nem annyira ízletek, hiszen a vörös változata is a mezőny alján végzett. Valakinek az állatkerti állatsimogató jutott róla eszébe, másnak csak egyszerűen büdös volt. Szomorú nap ez a mai.
Galéria: Cheddar teszt Fotó: Dívány
„Szegény nagyon jellegtelen.” „Ez az abszolút kedvencem ezen a teszten.” „Nincs túl sok íze, akár trappistát is ehetnék.” „Fú, ez olyan ízű, mint amilyen szag van az állatsimogatóban az állatkertben, szörnyű.” Gumis, abszolút felejthető íz, és büdös is.”
Ötödik helyezett: Deluxe, West country farmhouse mature cheddar, 21,5 ponttal
A Lidlben háromfajta cheddar is van és mind a három félelmetesen hasonló pontszámot kapott. 
Galéria: Cheddar teszt Fotó: Dívány
 „Ez megint trappista, és tök kemény.” „Finom, kicsit lágyabb mint az eddigiek, de ízlik.” „Nagyon fura mellékíze van, mintha gyógyszerrel lenne átitatva.” 
Negyedik helyezett: Deluxe, Vintage cheddar, 22 ponttal
Ez is lidlös cheddar, viszont ez egy hajszálnyival jobb, mint az előző. Aki nem szereti a nagyon erős ízű cheddart, ezt biztosan bírni fogja. Nagyon. Tényleg.
Galéria: Cheddar teszt Fotó: Dívány
„Nagyon finom, eddigi legjobb. Kicsit ragadós, krémes állaga van.” „Sós nagyon, és kissé zsírosabb íz.” „Ennek nincs is cheddar íze...” „Az tény, hogy zsíros, de egyáltalán nem rossz. Legalább nem érzem, hogy tíz dekát megennék csak úgy azonnal.”  „Álmaim cheddar sajtja! Omlós, de közben száraz is. Igaz, hogy kicsit puhább, mint amit szeretek, de az íze zseniális.”
Bronzérmes: Deluxe, Scottish mature coloured, 23 ponttal
Nagyon érdekes, mindenki szerette ezt a sajtot, viszont az is feltűnt a legtöbbünknek, hogy abszolút trappista íze van. Ami mondjuk nem azt jelenti, hogy nem finom, csak hát nem cheddar. Óriási előnye viszont az ára, a legolcsóbb termék a kóstolón! 
Galéria: Cheddar teszt Fotó: Dívány
„Ez biztos senkinek nem fog ízleni, nekem viszont igen.” „Ez trappista?!” „Ez nem is igazi cheddar, ez valami színezett akármi.” „Cheddar bőrbe bújt Trappista sajt.”
Ezüstérmes: Cathedral city, mature cheddar, 28,5 ponttal
Meglehetősen nagy pont-ugrással szerezte meg a második helyet, viszont sajnos ez volt a legdrágább sajt a teszten.
Galéria: Cheddar teszt Fotó: Dívány
„Ez trappista?!” „Nagyon finom, nem annyira erős sajt.” „Na ez is kimondottan jó, talán kicsit sós. Pont olyan erős, hogy talán azok is elviselik, akik amúgy nem szeretik.” „Jaj, ez is álmaim cheddarja! Komolyan, nagyon finom. Olyan, mint a 7-es (Deluxe, Vintage cheddar, Lidl - a szerk.), csak ez még jobb, mert nem csak az íze jó, de az állaga is.”
Aranyérmes: Kerrygold, Red cheddar 32 ponttal
Gratulálunk, a Kerrygold narancssárga színű cheddarja nagy fölénnyel nyerte a kóstolót.
Galéria: Cheddar teszt Fotó: Dívány
 „Nincs íze, az állaga viszont egész jó!” „Tök jó a többihez képest!” „Ez teljesen olyan mintha sima fehér cheddart ennék, csak színezve lenne.” „Ez egy kicsit hasonlít az Old Amsterdamhoz, nálam az az abszolút favorit sajtok között.” 
 Kakukktojás: Irish land, Country cheddar, 23 pontot kapott volna
Végre van egy olyan laktózmentes sajt, amelyik nem édes, és teljes mértékben ehető. Feltétlenül kóstolja meg, ha ön is sajthiányban szenved, mert laktózérzékeny.
Galéria: Cheddar teszt Fotó: Dívány
 „Kicsit keserű íze van.” „Ez is megfelel erősségben, annyi a baja, hogy talán túl sós.”
 
