http://divany.hu/shopaholic/2012/02/19/vajak/
Email
 
A boltok polcai roskadoznak a különböző típusú vajaktól, mégis kevesen vannak tisztában azzal, milyen a minőségi vaj íze, textúrája. Gyors körkérdésünk alanyainak hetven százaléka a vajat preferálja a margarinnal szemben, ezért úgy döntöttünk, hogy összevásárolunk néhány típust a különböző árkategóriákból és megversenyeztetjük őket.
A szempontokból ezúttal nem csináltunk nagy  ügyet: egyszerűen a legfinomabb, legkenhetőbb vajat kerestük. A  márkahűség miatti részrehajlást a minimálisra kívántuk csökkenteni,  ezért a vajakat - miután félórát álltak szobahőmérsékleten, hogy kellően kenhetőek legyenek, és az ízük is kibontakozhasson - kis kenyérkatonákra kentük, kilétüket pedig csak utólag fedtük fel hat tesztelőnk előtt. A tesztben szereplő vajak zsírtartalma minimum 82 százalék.
A tesztben résztvevő vajak
Sajnos a magyar vajak közül csak a Nádudvari teavaj tudott csak bekerülni az elsők közé, de ott legalább az első helyre. Azonos pontszámmal ugyanis megosztott első helyezést ért el a Kerrygold és Nádudvari teavaj, második lett a Lurpak, harmadik a Meggle.
Fotó: Tuna Judit
Kerrygold vaj 200g, 589 forint
A tesztben szereplő vajak közül az egyik  legjobb, persze nem lenne baj, ha kicsivel olcsóbb lenne, de az íze mindenért kárpótol. Sárgás színe van, jól  kenhető, nagyon krémes, bár az illata a RAMA margarinra emlékeztet. Mivel sózott vaj, édes sütikhez nem ajánlott, de gyermekei úgyis megeszik még a hétvégi sütés előtt. Szerintünk - a felirattal ellentétben - ez azért erősen  sózott, de nincs kellemetlen utóíze.
Fotó: Tuna Judit
A maximális 5 pontból 4,5 pontot ért el.
Lurpak 200g,  679 forint
A dán vaj lett a teszt egyik egyértelmű nyertese.  Könnyen nyitható és zárható, gusztusos műanyag dobozban van, és a benne  lévő vaj kellemes sárgás színű. Nagyon jól kenhető (és ami nagyon hasznos, hogy hidegen is), ezáltal a  serpenyőben is hamar felolvad, könnyű vele a sütés-főzés. Eléggé  tejszínes és erősen sós, de sajnos az első finom íz után rövid ideig tartó, kellemetlen utóíze van.
Fotó: Tuna Judit
Magyar vaj 100g, 255 forint
A Magyar vajnak sikerült az utolsó helyet  bezsebelnie az olasz Parmareggio vajjal egyetemben. Elképesztően béna a  csomagolása; a magyar vajaktól megszokottan sápatag hófehér.  Egyáltalán nem kenhető, nincsen íze és szaga sem. Az egyetlen vaj volt a  teszten, amelyik nyomdafestéket nem tűrő értékeléseket kapott.
Fotó: Tuna Judit
A maximális 5 pontból 1,6 pontot ért el.
Meggle 200g, 299 forint
A német vaj volt az egyik meglepetés a  teszten. Úgy gondoltuk, hogy a nem túl jó ízű tejet gyártó cég vajban  sem fog jeleskedni, és eleinte úgy tűnt, igazunk lesz. A termék papírcsomagolása katasztrofális, könnyen szakad és  visszazárhatatlan. A vaj színe viszont szép sárgás, és nagyjából egyöntetű volt a tesztelők véleménye:  ez hasonlít legjobban az igazi vaj-ízhez. Van utóíze, de az is a valódi vajat idézi. Elég jól kenhető, és a serpenyőben ez is gyorsan, könnyen  folyékonnyá alakul, már egészen kis láng használata esetén is. A harmadik helyen végzett a teszten.
Fotó: Tuna Judit
A maximális 5-ből a csomagolása miatt kapott 4  pontot, bár az ára mindent visz! Jó tanács: a mérete miatt nem árt beszerezni egy vajtartót , ha emellett a termék mellett dönt.
Mizo Teavaj 100g, 329 forint
Az utolsó előtti helyet szerezte meg a  magyar termék. A csomagolása förtelmes, szakadós és olyan hófehér a vaj  benne, mint a friss hó. A másik magyar versenyzőhöz abban is hasonlít, hogy ennek sincs íze, ami után meglepő, hogyan tud annál rosszabb utóíze lenni.  A félórás állás után is kemény volt, csak darabosan lehetett a  kenyérre kenni. Egyetlen pozitívuma, hogy a serpenyőben gyorsan felolvadt, aki meri,  süssön vagy főzzön vele bátran.
Fotó: Tuna Judit
Nádudvari Teavaj 100g, 299 forint
Elég jó a csomagolása, nem szakadós, és  a vajnak nagyon halovány, betegesen sápadt színe van. Nem szívesen  kóstolták meg a tesztelők, mert a Mizós vajtól néhányuknak még az étvágya is elment, és úgy gondolták, ha ez is olyan, mint az előző, inkább csak üres kenyeret  ennének magában. Szerencsére a vaj végül sikeresen visszahozta a lelkesedésüket,  kellemesen csalódtak: nagyon enyhén sós és kellemes  utóíze van.
Fotó: Tuna Judit
A maximális 5 pontból 4,5 pontot ért el.
Rochefort Burro Tradizionale dalle fattorie  delle Ardenne 100g, 299 forint
Igaz, hogy papírcsomagolása van ennek a  vajnak is, de nem szakad el, kinyitás után is simán vissza is lehet zárni. A  vajnak sárgás színe van és az egyik legkönnyebben kenhető vaj. Enyhén  joghurtos, sós ízű, viszont kesernyés utóíze van ami szerencsére hamar  elmúlik.
Fotó: Tuna Judit
Parmareggio Burro vaj 200g, 799 forint
A teszten részt vevők között a legdrágább, mégis a  vajak szégyene. A csomagolását annyira túlspirázták, hogy ha egyszer kinyitja, soha  többet nem tudja visszazárni. Se vaj íze, se vaj kinézete: hófehér  zsírtömb. Alkalmatlan a kenésre, viszont ehetetlen ízű, az utóízéről már  ne is beszéljünk. Egyetlen előnye van: nincsen semmi  szaga, ezért nagyon jól lehet például a könyvespolcon könyvtámasz, vagy nehezék az  íróasztalon. Csak megenni ne akarjuk.
Fotó: Tuna Judit
A maximális 5 pontból csak 2-t ért el.
Mi a vaj?
Emberi fogyasztásra  szolgáló zsiradék, amely  állati tejből, tejfölből illetve tejszínből készül. Az igazi vaj a  teavaj, zsírtartalma legalább 80 százalék, a többi – ezen zsírtartalom alatti készítmény – már nem nevezhető vajnak, csak  szendvicsvajnak vagy vajkrémnek. Előbbi legalább  70 (a Magyar Élelmiszerkönyv szerint legalább 68), utóbbi 40 százalék  zsírtartalmú..
A vajak szavatossági ideje rendkívül rövid, tartósítás céljából sózzák vagy derítik.
A derítés
A derítés (vagy kisütés) tartósítási módszer. A forró vajat kis lángon  hosszú ideig hőn tartják, majd ülepítik és/vagy átszűrik viszonylag sűrű  szövésű anyagon. Az eljárással a vajból eltávoznak a felesleges  anyagok; az eredménye az áttetsző sárgás vaj. A derített vaj sütésre is  jobban felhasználható.
A Magyar Dietetikusok Országos Szövetségének (MDOSz)  összeállításában olvasható: változatos étrendből egy egészséges embernek  nem kell teljesen kizárnia  a vajat, mert mértékkel fogyasztva könnyen  emészthető, és kevésbé rakódik le az érfalra. Ezen kívül rendkívül jó  forrása a zsírban oldódó ( A , D , E és K )  vitaminoknak.
Fontos tudni, hogy a tejfehérje-allergiások  kerüljék a vaj fogyasztását, beleértve a hosszabb eltarthatósági idővel  bíró tisztított vajat, más néven ghít (a vajból hevítéssel nyert zsiradék); a laktózérzékenyek viszont bátran  fogyaszthatják - ajánlja a Wikipédia
Pár tipp, hogy mire jó még a vaj a kenyér  megkenése mellett
Rizs és tészta főzésekor rakjon egy  kevés vajat a vízbe, így nem ragad össze az étel.
A megavasodott vajat meg lehet menteni. Oldjon fel hideg vízben két csipet szódabikarbónát, és helyezze bele az avas  vajat két-három órára. A szódabikarbóna felfrissíti a vajat.
Vége a gyantafoltoknak a lepedőn! Ha ön is  gyakran gyantáz otthon, és nem annyira ügyes, mint a kozmetikus, csak  kenje be a lecsöpögtetett felületet vajjal és mossa ki az anyagot.
Nagyon hasznos tipp, hogy a serpenyőben lévő  vajhoz adjon hevítés közben egy csipet sót, így nem fog fröcskölni.
Tatárbeafsteakhez készítsen díszvajat: az olvasztott vajat helyezze szilikon  jégkockatartóba és pár percre tegye be a mélyhűtőbe. Tálaláshoz óvatosan nyomja ki a  tartóból a tányérra.
Nem lesz hagymaszagú a hűtője, ha a  félbevágott hagymát bekeni egy kevés vajjal, majd a szokásos módon  csomagolja.
Címkék:
