http://divany.hu/shopaholic/2012/03/27/torma/
Email
 
A húsvéti asztalon a sonka és a tojás mellett a torma is mindig helyet kap – persze, nem mindegy, hogy milyet, mert hiába a díszes csomagolás, ha egyszer a termék benne ehetetlen. Nem árt tudni, hogy mennyire csípős, ecetes, tejszínes, majonézes vagy éppen keserű a sonka mellé adott torma, így a Dívány csapata tesztelte. Feltérképeztük, hogy mennyire számít a külcsín, és hogy a piaci, kimért, vagy az üveges bolti a menőbb.
A legtöbben a sonka és a tojás mellé eszik a  tormát, holott más húsokhoz  is ízletes kísérő. Arról nem beszélve, hogy  eredetileg gyógynövényként  termesztették; kalciumot, nátriumot,  magnéziumot és C-vitamint  tartalmaz. Ez a gyógy-fűszernövény nagyon  egészséges: tisztítja az  orrot és a hörgőket, tehát tökéletes a felső légúti  megbetegedések kiegészítő  gyógyítására. Narancsbőr elleni  kozmetikumokban is lehetne használni, mert vérkeringés felpezsdítésére is  alkalmas; emellett zsírégető hatása van,  sőt borogatás formájában még a  reumára is tökéletes gyógyír. Stresszes  életvitelűeknek fokozottan  ajánlott a fogyasztása, mert csökkenti a  vérnyomást és regenerálja az  ereket.
A Dívány szerkesztőségére mindezek miatt rá is fért egy kiadós tormateszt, még szerencse, hogy legalább szeretjük is. Tizenkétféle tormát teszteltünk  íz, ár, küllem és illat szempontjából, és az is fontos volt, milyen arányban tartalmaz a torma mellett különféle adalékokat a termék.
Piaci torma, a torma mennyisége nincs  feltüntetve
A kóstolók egyöntetűen visszataszító szagúnak,  rossz állagúnak és túl édesnek ítélték. Az egyik tesztelő szerint egyenesen „algaíze”  van. Az ára meg húzós, 485 forint.
1,75 pontot sikerült elérnie a maximális öt  pontból.
Vecsési torma, 36 százalékban tartalmaz  tormát
Rossz, édeskés íze van, ami egyáltalán nem  hasonlít a tormáéhoz. A szaga kellemetlen, és az állaga is érdekes:  nem is kenhető, de nem is szálas.
A 200 grammos dobozka 276 forintba kerül.
Szintén 1,75 pontot sikerült elérnie a  maximális öt pontból.
Koch Wasabi torma, a torma mennyisége nincs  feltüntetve!
A legtöbbet ettől a tormától vártuk, de  sajnos, csalódnunk kellett: zöld pép, illat és extra íz nélkül.  Amolyan álwasabi, gyerekfogkrém színnel. Látványra pont olyan, mint a Wasabi – Mar, mint a mustár című francia filmben, de nem valószínű, hogy a Jean Reno alakította Hubert Fiorentininek ez ízlett volna annyira.
140 gramm 449 forint.
2,1 pontot kapott a maximális öt pontból.
Wasabi avagy vízitorma
A torma távoli rokona a wasabi, melyet vízitorma néven  is ismerünk. A Volga és a  Don környékéről származik, ma is az életerő  jelképe azon a vidékeken.  Innen hozták magukkal a honfoglaló magyarok. Ezt  bizonyítja, hogy ebben  az időben a Tormás személynév volt a  fejedelmi családban. Igazi  kelet-európai növény lett; az európai  elterjedés a magyaroknak  köszönhető, a mai napig sokat exportálunk  belőle.
Koch almás torma, alma 60%; a torma  mennyisége nincs feltüntetve
Hiába a magas gyümölcstartalom, mi jobban  örültünk volna, ha inkább a tormatartalma ilyen magas. Ennek megfelelően a készítménynek inkább almás, gyümölcsös íze  van, egyáltalán nem csíp, és finom az illata. Tehát igen finom, de  tormának semmiképpen sem nevezhető.
A 110 grammos kiszerelés 349 forintba kerül.
2,25 pontot ért el a maximális ötből.
Univer csemege torma, 37 százalékban  tartalmaz tormát.
Nagyon fehér a színe, és túlságosan pépes az  állaga, ráadásul valami kellemetlen mellékíze is van. Az egyetlen  pozitívuma, hogy helyes a csomagolása.
200 gramm 349 forint.
2,25 pontot ért el a maximális ötből.
Classic Hrean torma, 60 százalékban  tartalmaz tormát.
A fentiek alapján az már eleve szuper, hogy ennek a terméknek végre több mint a fele torma. Az viszont már korántsem, hogy  ennek ellenére se íze se bűze. Az illata nem rossz, úgyhogy ha  reumás, ezzel nyugodtan borogathat. A legolcsóbb a teszteltek közül, 141 forint.
2,3 pontot ért el a maximális ötből.
Alföldi ecetes torma, a torma mennyisége  nincs feltüntetve
Jó csípős, szép a textúrája, kellemes az íze, mégis mesterséges az illata (talán nem véletlen, hogy ezen sem tüntetik fel, hány százalékban tartalmaz tormát…)
A 160 grammos üveg ára 161 forint.
2,3 pontot ért el a maximális ötből.
Kiskunfélegyházi torma, a torma mennyisége nincs  feltüntetve
Semmi extrát nem tudott mutatni, de legalább  jó erős, és alkáli földfémes mellékíze van.
200 gramm 276 forint.
3 pontot ért el a maximális ötből.
Koch reszelt torma, a torma mennyisége nincs  feltüntetve
Végre, igazi reszelt torma, bár úgy néz ki  mint a reszelt sajt. Finom az illata, kicsit száraz, és nagyon csíp.
A 200 grammos üveg 325 forintba kerül.
3,25  pontot ért el a maximális ötből.
Koch extra erős torma, a torma mennyisége  nincs feltüntetve
Ez az a torma, amelyik mellé nem  árt bekészíteni egy  százas zsebkendőt is: páran közülünk is megkönnyezték. Valószínűleg a magas  pontszámokat nem az illata és az állaga miatt kapta, hanem mert  rettentően csíp! Ha náthás, ne csak a sonka mellé egye!
120 gramm 372 forint.
3,6  pontot ért el a maximális ötből.
Koch Asztali torma, a torma mennyisége nincs  feltüntetve
Nagyon finom az íze, jó az illata, és  meglehetősen  csípős. A sok jó mellett sajnos van rossz is: a 110  grammos üvegcsét  468 forintért sikerült beszereznünk.
3,75  pontot ért el a maximális ötből.
És a teszt nyertese: Rolnik, 50 százalékban  tartalmaz tormát.
Finom illata van, közepesen csípős, és nagyon  klassz az állaga. Az ára   is tökéletes: 192 forintért vettük a 170  grammos kiszerelést.
4 pontot ért el a maximális ötből.
Így készül a házitorma
Ha nem bízik a bolti termékekben, készítse el  otthon a húsvéti asztalra kerülő tormát!
A friss, piacon vásárolt gyökér a  legegészségesebb, és az sem mellékes szempont, hogy biztosan tudhatja mi is  van benne, nem úgy, mint a boltban kapható készítményekről. Az  elkészítése nem tart tovább 30 percnél, és fél nap "pihentetés" után  már fogyasztható is.
Amire szüksége lesz:
három darab nyers torma, 1-2 evőkanál 10%-os ecet, 1 evőkanál kristálycukor, 1-2 csipet só, 1 csipet őrölt  fehér bors és 0,5 liter víz.
A vízben keverje el a cukrot,  borsot és az ecetet. A megpucolt, majd lereszelt tormákat áztassa tíz  másodpercre forró vízben (így elveszti a csípősségének egy részét).  Miután  kiázott, keverje össze a vizes keverékkel. Hűtőben pihentesse 10-12  órán keresztül.
Négy-ötszáz forintból komoly mennyiség, kb. fél kilogramm kihozható (amiből akár a szomszédnak is juthat), és ha  összekeveri még egy kis krémsajttal vagy tejszínnel is, kitűnő reggeli lehet – pirítósra kenve.
Tetszik önnek a Dívány Shopaholic blogja?   Keressen bennünket a Facebookon !
Címkék:
