http://divany.hu/alapkonyha/2015/05/11/multivitamin/
Legalább sok benne a vitamin
1046
Egyáltalán nem szeretnék ilyeneken gondolkozni
Utolsó helyezett: Active fruits multivitamin (Aldi), 12,5 pont
Nem megszokott módon az Aldi terméke utolsó helyre került ezen a megmérettetésen. Egyáltalán nem érezni rajta a gyümölcsízt, a műanyagot viszont annál inkább, és nagyon édes.
„A végére maradt a meghatározhatatlan ízvilágú turmix.” „Ez kicsit komolyan vette a lágyságot, de legalább nem ég szét tőle a gyomrom, mint az összes többitől.” „Ennek répa íze van, és az annyira nem jön be.” „Nagyon, nagyon, nagyon édes, semmi mást nem tudok róla elmondani.” „Azta, ez meg mi?! Szörnyű műanyag íze van, és még csak a gyümölcsöt sem lehet érezni benne.”
Hetedik helyezett: Sió egzotikus multivitamin, 14 pont 
Megosztott hetedik helyen szerepel a Sió és a Penny Market gyümölcsleve, mind a kettő elképesztően édes. A Sióban a kollegák szerint dominál a répa íze, nem túl sűrű, és gyümölcsből nem sokat látott, vagyis biztos látott, csak ízben nem tudja ezt átadni. 
 
 
 
„Ez totál semmilyen, egy édes lé és ennyi, ezért nem adnék pénzt.” „Bocsánat, de ezt már nem is érzem. Viszont nem szörnyű.” „Cukor a köbön.” „Még mindig azon gondolkozom, hogy a multivitaminlé az a gyümölcslevek mosléka-e, és egyre biztosabb vagyok abban, hogy igen.” „Édes narancssárga lé, enyre rostos jelleg, ízre olyan, mint bármelyik fősodorbeli multivitaminlé.” „Édes és vizezett répalé.”
Hetedik helyezett: Purissima multivitamine saft (Penny Market), 14 pont
A pennysre is elmondhatóak azok amik a Sió levére, de ez kicsit sűrűbb, és talán némi gyümölcsízt is fel lehet benne fedezni.
„Enyhe kénes íz, nagyon savas.” „Kellemes, valahogy egyszerre édes és keserű.” „Cukor. Nyomokban citromsavat és répalevet tartalmaz.” „Nem eszem sütőtököt, mert az illata alapján pont olyannak képzelem el az ízét, mint ennek a lének. És én ezt nem szeretem.” „Vízízű, mármint cukrosvíz-ízű, oszt annyi.” „Természetesen ez is édes, de legalább sűrű, és az íze is rendben van, megvenném.”
Hatodik helyezett: Dizzy multivitamin (Lidl), 15,5 pont
Több tesztelőnek is feltűnt, hogy a lidlös multivitaminlének inkább van barackíze, mint sok gyümölcs keveréke, de ez egyáltalán nem tűnt hátránynak. Ez volt az egyik olyan ivólé a kóstolón, amelyik nem volt rettentően édes.
 
 
„Ez tuti édesített, felejtős borzalom.” „Ez az eddigi legjobb, kicsit répás utóíze van, amit imádok! (Remélem, kiderül majd, hogy egy csepp répa sincs benne).” „Cukor. Tuttifruttis ízesítéssel, rémes.” „Várom, hogy kiérezzek gyümölcsízeket, de nem megy.” „Kajszibarackléíz a múltból+B vitamin.” „Végre egy savanykás cucc, eszméletlen jó! Eléggé dominál benne a barack, ami nálam jó pont.”
Ötödik helyezett: Hohes C multivitamin, 16 pont
Az első meglepetés a kóstolón, hogy a nagy nevű üdítő nem került fel a dobogóra, pedig legtöbbünk ha multivitamint vásárol vagy emellett, vagy a happy day mellett teszi le a voksát. Ilyenkor jövünk rá hogy gyakran nem annyira indokolt a márkahűség...
„Maracuja felhang, erős íz, túl sok sav.” „Ennek olyan barackos az íze, az nekem annyira nem jön be, ráadásul édesebb is emiatt.” „Hát, ezt inkább le sem írom, hogy milyen rossz, mert nagyon rossz!” „Semmi extra nincs ebben a lében sem. Talán annyi, hogy amint lenyeltem megfájdult a fülem. Mondjuk már 4 napja fáj, de ez után belenyilallt élesen.” „Kicsit savas, viszont ugyanannyira multivitaminízű, mint a legtöbb másik. Ami jó, hogy nem annyira édes.” „Édes és vizezett, viszont savanykás az utóíze. Érdekes jelenség."
Negyedik helyezett: Pfanner multivitamin, 17,5 pont
Egyből a HC után jön a másik nagy név, a Pfanner, bár ez utóbbiban már csalódtunk az egyik ilyen vaktesztünk alkalmával . Messze van a maximális 30 ponttól, az erős középmezőnyt képviseli. Nem rossz termék, savanykás, gyümölcsös, de mégsem az igazi.
„Barackos felhangok, nem rossz.” „Na, ez kicsit semlegesebb, de finom. Simán jó lehet annak, aki ezt szereti.” „Cukor. Narancsos vonalban erősebb.” „Ez nem inkább baracklé?” „Határozottan savanyú a többihez képest, savas is, nem lenne ez rossz, kár, hogy van egy ilyen posványos mellékíze.” „Nagyon savanyú és savas is. Az illata olyan, mint a multivitamin pezsgőtablettáé, abból sokat rágtam kiskoromban. De csak úgy víz nélkül, tök jó volt.”
Bronzérmes: SPAR multivitamin, 18 pont
Érdekesen alakult az első három hely, ugyanis egy saját márkás, egy mindenki által ismert nagy név, és egy teljesen jellegtelen és névtelen termék került a dobogó három fokára.
 
 
„Hígitott baracklé.” „Ugyanaz, mint a 3-as. [Dizzy. a szerk.]” „Hát, a cukrot ezentúl nem írom oda, az adott. Szóval ez elég enyhe, és nem túl rossz, mondjuk nem is túl sűrű.” „Na jó, ez a multivitamin lé ez úgy készül, hogy ami nem fér bele tartályokba, azt összeöntögetik egy maradék tartályba, és kész a multivitamin lé?” „Jéé, ennek olyan íze van, mint gyerekkoromban annak az alutasakos, szívószálas barackos Siónak. Akkor még szerettem, és a gyerekeim biztos ezt is szeretnék.” 
Ezüstérmes: Rauch happy day multivitamin, 20 pont
Kiállt a nagy márkák becsületéért az ezüstérmes, finom az italuk. Végre érezni, hogy nem csak répa és narancs van a dobozban, kellemes, fanyar ízű üdítő, azok szerették a legjobban, akik a kevésbé édesre buknak.
„Finom, van benne valami különleges, de nem tudom megfogalmazni, hogy mi az.” „Ez de jó. Na végre!!” „Ez mondjuk elmegy, nem vennék ilyet, de nem rossz.” „Ez kicsit egzotikusabb, mint a többi, szerintem 0,01 százalékkal több benne a maracuja.” „Ennek sárgabarackíze van, amit imádok, szóval ezt is szeretem. Mondjuk a multivitaminhoz túl sok köze nincs, de kit érdekel ha van barack? Selymes, lágy, és enyhén sűrű is.” 
Aranyérmes: Hello, multivitamin, 22,5 pont
Ez volt a legnagyobb meglepetés a teszten, sosem gondoltuk volna, hogy egy általunk egyáltalán nem ismert - és még nem is próbált - multivitaminlé le tudja győzni a teljes mezőnyt. Ráadásul ez volt a legolcsóbb az összes kóstolt közül.
 
 
„Narancslé állag és szín, banáníz dominál, és nem savas annyira.” „Ennek a színe kicsit fakóbb, az íze is olyan semmi extra.” „Gyümölcsös, enyhe, mégis semmi különös, átlagos.” „Ez is inkább baracklé valami mással, de mondjuk nem rossz.” „Más a színe, nem annyira narancssárga. Ízre több benne a banán.” 
 
