http://divany.hu/shopaholic/2012/02/05/leteszteltuk_hogy_mennyit_birnak_a_szemeteszsakok/
Email
 
A legdühítőbb, ami történhet egy szemeteszsákkal, hogy elszakad, amikor épp dugig tömve igyekszünk vele a kukához vagy szemétledobóhoz. Ennek több oka is lehet: kiszakad a nagy súly miatt; vagy mert éles, hegyes, esetleg túlméretes tárgyat tettünk bele. Még a legszerencsésebb eset, ha egyszerűen a perforáció mentén hasad el – letépés közben. Mi megtaláltuk azt az egyet, amelyikkel mindez nem fordul elő!
Mindenki megtapasztalhatta már, hogy milyen az, ha a teli szemeteszsák út közben szakad szét, tartalmával beterítve a fél lépcsőházat. Ez nemcsak undorító  tud lenni, de roppant bosszantó is, mert nyilván pont akkor fordul elő,  amikor éppen sietünk valahova. Hogy többé erre ne legyen gondja,  leteszteltük, hogy mennyit bírnak ki a szemeteszsákok. Hétféle szalagos, 25 és 35 literes  zsákot terheltünk két darab kétkilós könyvvel. Az eredmény ugyan nem  lett meglepő, csak tanulságos.
Hewa Környezetbarát módon lebomló  Szemeteszsák, 25 liter × 10darab, 230 forint
Csúcs, hogy a magyar cég bio szemeteszsákot  dobott a piacra, csak azt nem értem, minek fáradtak a szemeteszsákot  körülvevő plusz csomagolással. Hiszen emiatt a csomagolás miatt marad el a  többihez képest. Miután megszabadítottam az átlátszó rétegtől, már csak  a papírtekercset kellett lehúzni róla, és kész. Szerencsére a papír könnyen  lejön, de még így is kétkezes munka. A szemeteszsákot mind a két  irányban le lehet tépni a tekercsről. A négykilós súlyt elég nehezen viselte,  körülbelül a második percben elszakadt a zacskó a füle. Ha nehéz dolgokkal van tele a zacskó, és a szemetesben megfeszül  a cucc, többnyire rángatni kell kifelé, és ezt általában a füleknél fogva  szoktuk tenni. Na, ennél a típusnál ez felejtős, mert azonnal elszakadna. (Egy szemeteszsák ára 23 forintra jön ki.)
Hewa, 25 liter × 20darab, 279 forint
Nézzük a bio zsák tesóját: nagyon könnyű  lehúzni a tekercset körbefogó papírcsíkot, viszont a zsákok  anyaga nagyon gyenge. Az a fajta, amibe, ha beletesz egy tejesdobozt vagy egy  üres konzervet, azonnal kilyukasztja a zacskót. Ez velünk is így  történt: ahogy hozzáértek a könyv sarkai a zsákhoz, azonnal kis  lukakat vágtak, és a súly hatására ezek szépen tovább is hasadtak. Letépni is csak finoman lehet, de azt is csak az  egyik irányból, a szalag nélküli felétől. Ennek a szemeteszsáknak az a  legnagyobb előnye, hogy nagyon könnyű a hasadások mentén széttépni  ahhoz, hogy egy újabb (nem ilyen márkájú) szemeteszsákba rakhassa a hulladékot. (Egy szemeteszsák ára 13,95 forintra jön ki.)
Tesco Bin Liners, 35  liter × 20 darab, 288 forint
Kicsit melósabb a papírcsíkot lehúzni róla,  de gyakorlott háziasszonyoknak ez nem lehet akadály. A tesztelt  szemetesek közül a Tescós zsákot  a legkönnyebb elválasztani a  perforálás mentén, ráadásul, mind a két irányban  jól téphető. A legvastagabb anyaga ennek a zsáknak van, és nem  mellékesen még dizájnos is: világoskék a zacsi, és rózsaszín a füle. Semmi baja  nem lett a négykilós súlytól, sőt, még két kilót simán elbírna. Bónusz: tegye fel a kezét, aki elsőre nem Bin Ladennek olvassa a nevét! (Egy szemeteszsák ára 14,4 forintra jön ki.)
ALUFIX, 25 liter × 30 darab, 330 forint
A teszt nyertese!
Pedig nem jól indult: a papírcsíkot nem lehet csak úgy egyszerűen  lehúzni róla, le kell tépni. Ráadásul a tesztelt zsákok között ennek a  legvékonyabb az anyaga, és látványra meg a legrondább. Ehhez képes nagy meglepetést  okozott, hogy a filigrán kis zacsi mennyit elbír: meg sem kottyant neki a  négy kiló. (Egy szemeteszsák ára 11 forintra jön ki.)
Winny, 35 liter × 25 darab, 349 forint
Huszonegy apró darabban lehetett csak letépni a szemeteszsákot körülölelő papírcsíkot (igen, meg számoltuk). Eléggé dühítő, hogy  csak ilyen kínkeservesen lehet kihámozni a zacskótekercset. Mindkét irányból  jól téphető, de sajnos elég silány minőségű: maradó  alakváltozással nyúlt meg a terhelés hatására, amit a fotón látható  világos folt is jelez. Valószínű előbb-utóbb a fehér foltok mentén ki is  szakad. (Egy szemeteszsák ára 13,96 forintra jön ki.)
Cora, 35 liter × 15 darab, 219 forint
Ennek is nehéz lekapirgálni a papírcsíkját, de  legalább nem annyira, mint a Winnynek. Mindkét irányban jól téphető és  bizalomgerjesztően vastag az anyaga. Nagyon tartós és  rugalmas, egy pillanatra sem volt olyan érzésünk, hogy ki fog  szakadni. Nagyon megbízható és nyugodtan lehet bele pakolni. (Egy szemeteszsák ára 14,6 forintra jön ki.)
Polifix, 35 liter × 15 darab, 349 forint
A fura kinézete miatt ezzel a zsákkal voltunk  a legbizalmatlanabbak, és ez a kétely még akkor sem foszlott el, amikor a  borító papírhengerét többszöri próbálkozással sem lehetett lehúzni. Csak kis  cafatokban adta meg magát. A szemeteszsák a várakozással  ellentétben nagyon klassz: mindkét irányban könnyedén le lehet tépni a tekercsről, és  nagyon rugalmas. Nem szakadt el a négykilós súly alatt, viszont a fülek  nagyon vágták a kezünket. (Egy szemeteszsák ára 23,26 forintra jön ki.)
Tetszik önnek a Dívány Shopaholic blogja?  Keressen bennünket a Facebookon !
Címkék:
